‘Patut Pakaian Selalu Comot, Rupa-Rupanya…”- Anak Pecahkan Bangku Kantin, Jawapan Ayah Ketika Diminta Ganti Buat Guru Sebak

Tatkala kita merasa diri susah, sebenarnya ada lagi yang lebih susah namun sedikitpun tidak merungut. Demi anak, baik ayah mahupun ibu sanggup berkorban apa sahaja. Demikian juga dengan kisah yang cukup menyentuh hati ini. Bagaimana seorang ayah berusaha dan berkorban demi membesarkan anak sendirian setelah berpisah dengan bekas isteri.

Namun bukan kisah suami isteri yang ingin diutarakan. Sebaliknya kisah si anak yang dikatakan memecahkan bangku di kantin sekolah. Sehinggakan pihak sekolah terpaksa memanggil si ayah ini untuk meminta ganti rugi. Jawapan yang diberikan oleh si ayah ini cukup sayu dan menyentuh hati guru yang bertemu dengannya.

Tahun lepas, ada seorang murid tahun satu yang sangat pendiam. Perempuan. Aku perasan tudung dia selalu tutup dahi. Macam tak pandai pakai tudung. Baju pun selalu comot.

Tahun ini, dia masih tidak pandai pakai tudung. Masih begitu, bajunya juga masih comot-comot. Banyak kali aku bertanya tentang keluarga, tapi dia mendiamkan diri sahaja.

Tahun ini dia tidak keseorangan. Dia berteman. Ada adik lelaki di tahun satu. Adik dia ini sangat aktif. Hyperaktif aku rasa. Memang langsung tak boleh duduk diam dalam kelas, dewan atau perhimpunan.

Pakaian adik dia pun sama juga. Tidak terurus dan selalu comot.

Dua hari lepas, adik dia dengan sengaja pecahkan bangku kantin. Bangku buah-buahan yang aku beli dengan duit kiriman sahabat-sahabat aku yang baik hati.

Maka unit disiplin, guru kelas dan pentadbir berbincang. Perlu panggil ibu bapanya untuk bincang kelakuan anaknya yang hyperaktif ini. Mencari jalan terbaik bagi murid ini agak tidak ternafi haknya untuk belajar dengan sempurna.

Hari ini, selepas habis kelas pertama ada pengawas datang menjemputku ke pejabat. Katanya pentadbir panggil. Aku dah agak, pasti si ayah murid itu telah datang.

Dengan tenang aku terus ke pejabat. Diluar pintu pejabat, ada sepasang kasut lusuh. Nampak comot dengan selut dan kotoran.

‘ Ini kasut orang kerja buruh,’ getus hati aku.

Sebaik masuk, kelihatan lelaki lewat 40an duduk bersama barisan pentadbir. Mukanya kelihatan penat, malah peluh pun tidak sempat kering dari baju.

Kulitnya gelap. Nampak jelas kerjanya pasti dibawah terik mentari. Tangannya kasar dan kotor tanda kerja berat.

Aku bersalaman dan menegur dia dengan mesra. Duduk betul-betul disebelah dia dan sesekali aku bergurau mencuit paha dan memegang bahunya. Tidak sesekali aku merasa geli atau membuat muka tidak selesa walau bau badannya tidak sewangi orang kerja pejabat.

Aku tidak mahu dia resah dan rasa bersalah. Aku nak dia tahu, kami bukan hendak menyalahkannya. Sikap budak, memang begitu. Namun kami ada minta dia bawa anaknya ke Hospital Selayang unit Mekar untuk pemeriksaan.

Pada pengamatan mata kasar aku dan guru-guru lain, anak dia ini kategori istimewa. ADHD mungkin. Sangat aktif hingga sukar dikawal.

Aku susun ayat sebaik mungkin, memberitahu dia dengan lembut. Dia terima dengan tenang, dan dia pun tahu anak dia memang tidak terkawal. Dia berjanji akan bawa anak lelakinya itu ke hospital secepat mungkin.

Bila disahkan, anak dia boleh masuk kelas pemulihan. Kelas yang layak dan sepatutnya anak itu duduk dan belajar. Lagi pun, murid pendidikan khas ini ada elaun.

Sebelum dia beredar, kami bagitahu kerosakan yang dibuat anaknya perlu diganti. Dengan serba salah dia cakap,

“Cikgu. Boleh. Tapi tunggu saya dapat gaji ya.”

Jantung aku seakan berhenti mendengar jawapan pendek itu. Gugur seketika. Nilai bangku itu yang tidaklah besar di zaman ini. Tapi masih ada yang perlu tunggu gaji. 😭

Terus aku pegang bahu dan mengajaknya pergi. Aku bukakan pintu pejabat, aku tunggu dia sarung kasut buruk itu.

Aku iringi setiap langkah dia ke motor buruknya sambil bertanya tentang kehidupannya.

“Abang kerja kat mana?”

“Saya kerja kat Kuang. Kerja ukur jalan. Ni dari Kuang dapat telefon dari sekolah terus saya datang.”

Allah. Kuang ke Gombak bukan dekat. Dengan motor tengah panas terik pula tu. Terus tinggal kerja bila tahu anak buat angkara.

“Rumah abang kat mana? Isteri kerja apa? Anak berapa orang?” soalku bertalu-talu.

“Rumah saya di Batu 5. Anak saya empat. Yang paling kecil, kembar dua orang duduk dengan isteri saya. Yang sulung tahun dua dan tahun satu ini tinggal dengan saya. Dah tiga tahun kami berpisah,” balasnya tenang.

Aku hanya mengangguk-anggukkan kepala sahaja. Aku minta dia hubungi aku terus kalau ada apa-apa. Nombor telefon aku tinggalkan, dan dia berlalu pergi.

Berlalu pergi dibawah teriknya sinar mentari untuk mencari sesuap rezeki.

Patutlah. Patutlah anak perempuannya tidak pandai pakai tudung. Rupanya dijaga oleh ayah sejak sekian lama.

Ayah yang kerja buruh mana pandai hendak pakaikan anak perempuan tudung. Asal tersarung, asal tertutup rambut baginya dah cukup elok.

Pakaian patutlah selalu nampak comot. Tidak terjaga seperti orang lain yang punya keluarga. Rupanya tinggal bersama ayah.

Kelu. Aku kelu sebenarnya.

Terharu. Aku sangat terharu melihat pengorbanan seorang bapa. Jika aku ditempat dia, aku pun tidak tahu apa aku mampu menjaga anak aku sebaik dia.

Makan minum, sakit demam, duit belanja, basuh pakaian dan segala urusan rumah tangga seorang diri. Menguruskan anak bukan mudah. Tambah-tambah bagi kaum lelaki.

Sebaik dia jawab hendak ganti kerusi itu bila dapat gaji, terus aku niatkan dalam hati,

‘Bangku yang perlu diganti itu aku yang akan ganti. Bahkan apa keperluan anak-anaknya yang mampu aku bantu, aku cuba bantu.’

Esok aku akan settlekan hal bangku diam-diam. Esok juga aku nak jumpa ustazah guru kelas anak sulungnya, minta ustazah tolong ajar murid ini pakai tudung dengan betul.

Semoga anak-anak ini rajin belajar seterusnya menjadi insan yang berguna dan berjasa.

Kerana bangku pecah semuanya terdedah. Setiap apa yang berlaku pasti ada hikmah.


Jangan Biarkan Kunyit Membiak Lama Dalam Pasu, Ini Cara Yang Betul Nak Pindahkan Ke Pasu Baru Supaya Pokok Kekal Subur.

Kunyit dikenal sebagai rempah alami yang banyak digunakan pada masakan.

Asyik beli je apa kata kita cuba menanamnya. Cara tanamnya memang mudah. Sehingga apabila membiak penuh dalam pasu.

Tak kan nak buang aje. Lelaki ini kongsi cara untuk membiakan pokok kunyit ke dalam bekas pasu lain. Ada tekniknya supaya pokok kekal subur.

Pokok kunyit lama ini bulan tiga yang lepas saya keluarkan dari pasu. Tujuannya tak lain tak bukan untuk biakkan supaya lebih banyak. Rezeki jiran-jiran sekeliling saya kongsikan isi kunyit dan juga daunnya sekali.

Seterusnya saya kongsikan cara saya biakkan pokok kunyit kepada beberapa pasu baru. Ambil beberapa batang kunyit yang sudah berakar seperti dalam gambar. Daun saya potong. Sebab memang akan layu. Daripada layu macam tu, baik saya guna atau agihkan kepada jiran. Yang lebihan agihan, terus saya cucukkan ke tanah.
.
Untuk peringkat awal dalam seminggu hingga ke dua minggu saya tidak beri sebarang baja, hanya siram pokok supaya berkeadaan lembab. Pada hari ke 7, sudah keluar beberapa tunas-tunas baru. Yeah!
.
Pada peringkat ini, saya mula masukkan atau taburkan sahaja dua sudu baja organik dan siram seperti biasa. Baja seperti dalam gambar. Baja ini adalah campuran kompos sawit dan tinja ayam. Sepaket saya dapat rm7 sahaja. Murah dan berkesan untuk semua pokok. Boleh cuba.
.
So, untuk hari-hari berikut, saya hanya siramkan air kosong. Selang seminggu sekali atau dua minggu sekali saya akan taburkan baja organik serta berikan semburan booster.

.
Setakat ini, inilah perkembangannya. Dah dapat banyak pasu, bolehlah buat rendang semasa hari raya aidilfitri tempoh hari serta hari raya aidiladha tak lama lagi.


Suami Isteri Buat Kek, Inspirasi Bagi Yang Nak Mulakan Bisnes Dari Rumah!

HENDAK SERIBU DAYA

Diharapkan, ianya dapat ‘menjentik’ hati dan ‘meniupkan’ semangat untuk lebih rajin melakukan sesuatu yang boleh menjana pendapatan keluarga.

Yakinlah setiap usaha yang dilakukan dengan sepenuh hati pasti ada kemanisanya. Mahu berjaya bukan mudah, tapi bukan mustahil!

Untuk itu,ayuh kita serap semangat yang ditulis oleh cikgu ini untuk memulakan langkah ke hadapan.

INI PERKONGSIANNYA

Tak perlu ada studio box untuk dapatkan foto yang cantik untuk ‘food photography’. Mesti pandai manipulasikan cahaya. Semuanya tentang cahaya. Perlukan ilmu. Mulakan dengan Youtube.

Tak perlu kamera DSLR yang mahal pun untuk dapatkan ‘shot’ yang cantik. Cuba dapatkan ‘shot’ angle yang dekat, hampir dan posisi yang berbeza.

Tak perlu mesin pemutar Kitchen Aid yang harganya 3K lebih untuk menghasilkan kek yang sedap. Yang kita perlu tahu ialah ‘not to split batter’ jangan sesekali terjadi pecah minyak mentega dengan telur. Yang kau perlukan ilmu dan latihan demi latihan.

Tak perlu Iphone termahal sekali pun untuk untuk komunikasi pantas, efektif dan berkesan.

Kami kumpul duit berdikit-dikit dan hanya letak ketuhar industri kami atas lantai sahaja. Kami kemudiannya berdikit-dikit simpan duit untuk belikan mesin pemutar industri. Bukan Kitchen Aid ya.

Mitos ‘ oh aku tidak ada benda/perkara itu ‘ jadi aku tidak boleh buat’ adalah mitos dan palsu. Alasan. Buat sahaja. Just do it. Janji dengan ilmu.

Oh aku perlukan kamera DSLR yang mahal untuk foto yang cantik. Kaji, belajar ilmu.

Oh aku perlukan studio light box baru gambar nampak cantik. Palsu. Aku hanya guna papan kayu buruk sahaja.

Oh aku perlukan aplikasi “scrievener” (aplikasi menulis untuk penulisan efektif) untuk penulisanku yang berkesan. Mitos. Aku menulis secara ‘long hand’ tulisan tangan dalam buku nota kosong sahaja sebelum menaip semula dalam Words. Lagi therapeutic.

Usah tunggu semua itu atau mengimpikan sesuatu baru mahu lakukan sesuatu. Kalau aku ada dapur sebesar surau baru aku boleh buat bisnes baking. Kalau aku ada bilik menulis menghadap pantai, baru tulisan aku berkesan.

Mitos, mitos, mitos.

Improvise. Learn. Innovate. Belajar. Kaji. Baca dengan bersungguh-sungguh. Mula memiliki Kamus Dewan untuk menambah kosa kata baharu. Jangan merungut kosa kata dan bahasa masih lemah jika masih tidak membaca dan membaca lagi. Beli buku resipi jika mahu pandai membuat kek. Berani gagal, kek jadi bantat sampai hitam hangus.

Aku pernah menghasilkan kacang badam karamel yang hangus dan pahit. Buang terus tak boleh digunakan. Buat balik. Isteri aku suruh buat balik.

Isteri aku pernah membuat kek Pastry Fruit Cake yang buahnya terus tenggelam ke bawah.

Tidak seperti di foto bawah. Dan, isteri aku menangis kerana Italian Meringue Gula Melaka tidak menjadi sungguhpun putarnya begitu lama.

Aku cakap depan isteri aku

” Tak sedap. Kalau abang jadi pembeli dan rasa krim ni, abang tak akan tempah lagi. Buat balik ”

Dia buat balik. Kami pernah gagal sebelum berjaya.

Tapi, kami tidak pernah ‘give up’. Putus asa untuk orang yang lemah. Manuskrip buku aku ditolak lebih 3 penerbit sebelum berjaya dipilih. Anne Rice ‘Interview With Vampire’ manuskripnya ditolak berbelas-belas penerbit. Begitu juga JK Rowling.

Kalau aku tak ada semua itu aku tak boleh buatlah apa yang aku nak! Palsu.

Akhirnya, setelah bertahun-tahun membaking barulah kami memiliki mixer Kitchen Aid. Sebelum menikmati hasilnya kau harus menderita gagal-gagal-gagal lagi dan cuba lagi sehingga kejayaan datang manis menguntum.

Tak tahu? Syarikat Google dimulakan bisnesnya dengan pejabatnya dalam garaj kereta rumahnya sahaja.

Sangat anti orang yang malas dan suka beri alasan, please bore someone else.


Lipat Baju Ikut Teknik Origami Macam Ibu Ni Buat. Pasti, Tak Jadi Lagi Baju Anak Bertabur Dalam Almari!

Dalam banyak-banyak kerja rumah, melipat kainlah yang memerlukan kita ibu-ibu ini perlu ada semangat untuk melakukannya. Maklumlah, andai terlepas sehari sahaja melipat kain, esoknya sudah bertimbun di dalam bakul. Kita gagahkan kudrat melipat satu persatu bila mata sudah ‘sakit’ memandangnya.

Kemudian andai sudah dilipat dan disusun kemas di dalam almari, hati kita berapa puas. Namun bila lihat anak-anak menarik lipatan tersebut untuk mengambil baju, habis berserabut dibuatnya. Itu semua memang mengundang rasa marah dan geram dihati.

Pun begitu, melalui perkongsian daripada Puan Rahimah Ramian ini mungkin masalah ini tidak terjadi lagi. Sebab apa? Ya, kerana ada teknik lipatan yang unik dipraktikan. Nak tahu lanjut, jom semak.

Lain orang lain cara lipat bajunya. Sebagai ibu, mesti geram je rasa kan bila kita dah susah-susah lipat cantik-cantik, susun elok-elok dalam almari atau drawer,tapi bila anak-anak suka suki je ambil baju ikut sesedap rasa nak pakai yang mana,maka baju yang bersusun berlipat tadi akan berterabur balik.

Maka, di sini saya nak kongsikan cara lipat baju anak-anak yang pasti dapat menyelesaikan masalah yang saya sebutkan tadi. Kalau tak percaya, cubala…lepas lipat, confirm tak terbuka lipatan walau dibaling ke dinding sekalipun.

Step tu nampak je banyak tapi sebenarnya mudah je…sambil melipat sambil terkenang memori buat origami masa kelas pendidikan seni kat sek rendah dulu.

Langkah 1: Bentang baju tegang-tegang macam biasa

Langkah 2 : Lipat bahagian bawah baju lebih kurang 1/3 daripada labuh baju

Langkah 3 : Terbalikkan baju dan lipat macam ni…buat di kedua-dua bahagian kiri dan kanan

Langkah 4 :  Letak seluarnya atas baju yang dilipat tadi…seluar panjangpun boleh buat macam ni…kalau seluar terlebih (terkeluar) dari lipatan baju bawah tu, just ignore je..no problem

Langkah 5 : Lipat baju dan seluar tadi macam ni…pastikan bahagian bahu baju sama dengan lipatan yang mula-mula kita buat tadi (blh check tgk kat lapis bawah sekali)

Langkah 6 : :Lipat lagi bagi habis tak nampak macam ada lebihan kain terkeluar

Step 7 : Terbalikkan baju….akan nampak lipatan yang mula-mula kita buat tadi macam ni. Lipatan ni kita kena pusingkan ke belakang, ni step paling saya suka…azzam pun yang umur 5 tahun tu kalau saya lipat baju dia, sampai part ni dia akan willing minta nak sambung sendiri…almaklumlah la,ala-ala mcm buat origami gitu…

Jika masih belum faham langkahnya, boleh tengok video ini agar nampak lebih jelas langkah demi langkahnya.

Video tu saya paksa Ammar ( anak sulung umur 12 tahun ) jadi modelnya..tapi tak model sangat pun sebab tuan badan tak mau tunjuk muka…malu katanya…almaklumla tengah berlengging ( tak berbaju), hanya pakai kain pelekat je…


“Abang Hari Ni Sayang Bawa Anak Kita…” -Hidayah Ziarah Kubur Arwah Suaminya, Undang Sebak!

Masa terus berlalu, pejam celik pejam celik rupanya sudah dua tahun pelawak terkenal Allahyarham Syed Umar Mokhtar bin Mohd Redzuan atau lebih dikenali sebagai Abam telah meninggalkan kita  pulang ke negeri abadi.

Sepanjang tempuh itu jugulah kita semua melihat betapa  ujian dan kecekalan hati balu arwah Abam, Hidayah membesarkan anak tunggal mereka, Syed Uthman Hamzah Al-Juffrey yang kini sudah pun berusia 3 tahun. Sungguh berat mata yang memandang, berat lagi bahu yang memikulnya.

Bawa Hamzah Ziarah Kubur

Baru-baru ini di entry di TikTok miliknya, Hidayah ada berkongsi momen memaparkan dirinya dan Hamzah menziarahi kubur arwah Abam dengan menaiki kereta Toyota Vellfire miliknya.

Abang hari ni sayang bawak anak kita datang jumpa abang.

Kepergianmu membuat diriku mengerti bahawa Rindu yang paling menyakitkan adalah rindu orang yang telah Tiada

Al-fatihah suamiku Tercinta Syed Umar Mokhtar.

kau tetap dihatiku selamanya cinta syurga.

Menerusi video yang mendapat tontonan hingga 1.5 juta itu, dapat dilihat betapa Hidayah rindu terhadap arwah suaminya hingga sesampai sahaja di pusara, terus diciumnya batu nisan suaminya. Jelas juga terlihat perasaan sebak dan sekali gus Hidayah menitiskan air mata ketika menyiram air di pusara arwah suaminya.

Meninjau di ruangan komen, netizen juga turut berkongsi rasa yang sama. Sedih dan turut menitipkan bacaan alfatihah dan mendoakan agar arwah ditempatkan di kalangan orang-orang yang beriman.

“hamzah, nnti dh besaq org akan kenangkan ayah hg sbb ayah hg baik sngt dlu. mmbesaq dngn baik nahh hamzah☺❤” komen Akmal Sarijan

“satu kepuasan yang tidak terungkap bila nampak bini arwah Abam dapat beli semula Vellfire…Semoga terus sukses dan kuat untuk take care anak, Tulis Muhammad Asyraf Bin pula.

“Sedihnya.. sampai2 ja trus cium batu nisan arwah suami dia..nmpk sgt dia rindukn arwah abam😢,” luah MissZarraNadine pula.


Teruja Dapat Tempat Pertama, Anak Ni Semangat Tunjuk Piala Dekat Ayah. Gelagatnya Mencuri Perhatian Warganet!

Tentu ada antara kita yang mempunyai pengalaman manis di sekolah rendah bila menyertai sebuah pertandingan dan mendapat tempat pertama.

Rasa seronoknya ketika itu memang sukar untuk digambarkan. Apatah lagi melalui kemenangan tersebut dihadiahkan dengan sebuah piala.

Pastinya kita akan rasa bangga dan teruja untuk segera pulang ke rumah untuk tunjuk kepada ibu dan ayah. Maklumlah, kita jadi juara dan dapat piala. Bukan senang orang boleh dapat seperti apa yang kita dapat.

Semangat Tunjuk Piala
Sama kisahnya seperti perkongsian video di aplikasi TikTok oleh @ticerleesa, di mana di dalam video tersebut terlihat seorang anak perempuan berlari keriangan sambil membawa piala untuk ditunjukkan kepada ayahnya yang menunggu di dalam kereta bersama ibu dan abangnya.

Gelagat keterujaan yang ditunjukkan oleh anak tersebut benar-benar menarik perhatian wargamaya.

Difahamkan anak tersebut atau dikenali sebagai Yaya telah memenangi tempat pertama pertandingan pantun di sekolahnya.

Oleh sebab itu dia berlari pantas dan menjerit seakan tidak sabar melulu ke arah ayahnya untuk menunjukkan piala yang dimenanginya itu.

Situasi demikian membuatkan ayah dan ibu memuji kemenangan yang dicapai sambil ibunya meminta untuk Yaya membaca pantun tersebut. Gelagat dan teletahnya berpantun sekali lagi menarik perhatian. Cukup berbakat!

Video yang dikongsikan ibunya kini telah meraih 300.8K view, 23.9K likes dan comments hingga 455 di TikTok.

Meninjau di ruangan komen rata-rata ramai mengucapkan tahniah dan mendoakan adik Yaya terus berjaya di masa akan datang.


“Biar Anak Tertinggal Pelajaran Asal emosi & Mental Selamat.” Ibu Luah Anak Menangis Tertekan Sesi PdPR Undang Sebak!

Situasi anak belajar secara online terus menimbulkan pelbagai reaksi, kerana ia bukan perkara yang mudah untuk dilakukan dan ternyata memberi cabaran kepada ibu bapa khususnya mereka yang bekerja. Namun yang lebih tertekan emosi dalam hal ini adalah anak-anak .

Kasihanilah anak kita jika ianya di luar kudrat mereka.

Sedih sangat bila ada ibu yang mengadu anaknya menangis nangis kerana tertekan dengan sesi pdpr.

Bagi saya biarlah anak tertinggal pelajaran sedikit asalkan kesihatan emosi dan mental dia selamat.

Selagi mana sesi pdpr yang dijalankan membuatkan anak kita tertekan secara keterlaluan selagi itulah kita kena berpada pada dengan pdpr anak kita.

Nak taknak kementerian pelajaran kena mencari jalan supaya sesi pdpr tidak terlalu ‘online-centric’. Mungkin ada mekanisma yang membuatkan anak anak boleh secara mandiri tanpa perlukan mereka menghadap skrin laptop dalam masa yang terlampau lama.

Ibubapa jangan terlalu melepas tangan tetapi pada masa yang sama jangan terlalu menekan anak anak.

Belajarlah semampumu nak. Asalkan engkau belajar dengan penuh bahagia. Asalkan ilmu yang masuk itu engkau serap dengan sepenuhnya.

Kerana hanya anak yang bahagia mampu mengeluarkan potensi dan kecerdikan mereka dengan sepenuhnya.

Taufiq Razif
Bapa kepada anak pdpr

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


Bekalan Makanan Terputus, Kanak-Kanak Nekad Panjat Balkoni Flat Kibar Bendera Putih. Warganet Sebak Lihat Tindakan Bahaya Ini.

Saban hari kita mendengar atau membaca perkongsian keluarga yang susah, hilang pekerjaan, terputus bekalan makanan, rumah sewa tidak bayar sudah berbulan dan pelbagai kesusahan yang dialami masyarakat. Siapa duga kemelut pandemik ini memberi kesan kepada ratusan ribu rakyat Malaysia.

Setelah arahan ketat mengenai SOP yang melarang berniaga dan sebagainya, ada yang hilang punca pendapatan harian. Jika sebelum ini hasil jualan harian dapat menampung perbelanjaan keluarga, namun sebaliknya sejak larangan daripada pihak berkuasa.

Tidak perlu menunding jari siapa salah atau betul, semua ini berlaku diluar kawalan semua manusia. Jadi inilah masa untuk membantu mereka yang terkesan.

Sejak kempen kibar bendera putih tular, telah banyak pihak NGO berjaya membantu golongan yang memerlukan.

Sebagaimana perkongsian aktivis masyarakat ini meruntun jiwa apabila secara tidak sengaja melihat seorang kanak-kanak memanjat bumbung rumah flat untuk kibarkan bendera putih. Dapat dilihat aksi berbahaya itu dilakukan di luar tingkap

Apa yang menyedihkan keluarga itu telah terputus bekalan makan sejak tidak dapat berniaga. Pastinya kewangan susut setelah sekian lama duduk di rumah.

Menurut perkongsian wanita ini, pengguna TikTok dikenali sebagai @salwaaidin yang telah memuat naik video yang dirakam tanpa sengaja di kawasan pangsapuri PPR.

Menurutnya, kanak-kanak tersebut tinggal bersama nenek dan adiknya yang masih kecil.
Bil air, elektrik dan sewa rumah juga sudah berbulan tidak mampu dibayar, manakala bekalan makanan sudah terputus. Mujur dengan bantuan badan bukan kerajaan (NGO) memberikan sumbangan kepada mereka sedikit melegakan keluarga kecil ini.

Dalam pada itu warganet titipkan doa dan melahirkan rasa simpati kepada keluarga ini.


“Jaga Hati Anak Supaya Besar Jadi Manusia Yang Punya Hati”- Deep Perkongsian Dr Ni, Raih Perhatian Warganet!

Perasan tak, bila anak menagis sahaja mulalah kita minta anak segera berhenti menangis. Terasa rimas mendengar rengekan tersebut. Apatah lagi kalau anak-anak ini mengambil masa yang lama untuk kembali diam semula, boleh hilang sabar juga dibuatnya.

Pun begitu, ada baiknya sebagai ibu ayah kita cuba fahami dan selami perkongsian daripada seorang ibu bergelar doktor ini yang nyata ada kewajaran setiap apa yang dikongsikannya itu. Semoga dengan ini menjadikan kita sebagai ibu yang lebih matang dan bijak berdepan dengan situasi anak yang menangis.

“SATU KISAH, KENAPA SAYA TIDAK LAGI MEMAKSA ANAK BERHENTI MENANGIS”

Adakah situasi ini selalu berlaku dalam kehidupan seharian anda? Anak tiba-tiba menangis disebabkan sesuatu, dan ayat yang selalunya keluar dari mulut kita ialah, “Kenapa ni? Janganlah menangis”

Kata kita kepada anak dengan harapan mereka berhenti menangis supaya kerenahnya itu tidak memeningkan kepala kita.

Itu salah satu sebabnya. Tapi, yang sebenarnya, saya tidak mahu anak terbawa-bawa dengan emosi sedih. Apatah lagi jika punca anak menangis itu hanyalah perkara remeh-temeh; pencil patah, ais krim sudah habis, atau digigit nyamuk. Saya fikir, ‘takkan itu pun nak menangis beriya macam baru patah kaki’

Tapi, most of the time, anak tetap juga menangis. Saya pula akan cakap “Dahla jangan menangis lagi” dengan suara yang semakin tegas, semakin tinggi. Seolahnya kuota kesabaran saya sudah semakin menipis.

Waktu itu kita terbayang kalaulah ada butang ‘stop crying’ yang boleh membuat anak secara automatik berhenti menangis, kita ingin sangat tekan butang itu supaya selesai masalah.

Bukan apa, kadang pada waktu yang sama itulah kita ada banyak kerja perlu dilakukan. Jadi, ikutkan hati mahu saja cakap ‘Yaya, mama ada banyak kerja nak buat ni. Jangan mengada-ngada nak menangis bagai ni boleh tak?’

Mujur selalunya saya hanya mengatakannya di dalam hati dan diterjemah kepada riak wajah mama yang mula berubah menjadi singa jadian hehe.

Berharap Tak Menangis

Kadang kita sendiri sudah kepenatan sehinggakan tiada lagi baki tenaga untuk melayan karenah anak yang menangis merengek tanpa sebab yang kita rasakan perlu untuk mereka menangis. Stop crying please and just let me have some rest, will ya?

Ya, kita selalunya berharap agar anak segera berhenti menangis. Atau paling mudah, tidak perlulah menangis. ‘Benda kecil pun nak menangis’ geram kita di dalam hati.

Jika anda juga selalu mengalami situasi yang sama, saya ingin kongsikan sedikit pengalaman yang telah banyak mengubah reaksi saya apabila anak menangis.

Sebenarnya, ini bukan soal mengubah reaksi semata-mata. Tetapi yang lebih penting, di sebaliknya ada pelajaran berharga yang saya amat bersyukur bila Allah mendidik saya. Saya kongsikannya di sini, mudah-mudahan kebaikannya dapat dimanfaatkan bersama.

Ceritanya begini:

Suatu hari, yaya dimarahi oleh babahnya di ruang tamu di tingkat bawah. Saya yang pada waktu tersebut berada di tingkat atas tidak pasti apakah kesalahan yang dilakukan yaya, namun mengagak yang mungkin kesalahan itu agak besar di pandangan ayahnya sehingga marahnya kedengaran begitu tegas. Seorang ayah yang ingin mendidik anaknya, memang adakalanya perlu menggunakan ketegasan dalam nadanya agar anak tahu yang ‘babah tak main-main. Babah serius dengan apa yang babah tegur ini’.

Tertanya-tanya apakah yang berlaku, saya terus curi-curi lihat dari tangga rumah. Namun satu perkara yang pelik pada pandangan mata saya ialah, saya lihat yaya tidak menangis sedikit pun walau dimarahi dengan sebegitu tegas oleh ayahnya. Ia hanya diam membatukan diri dan sesekali meminta maaf dengan mata yang hanya memandang lantai.

“Entah kenapa, hati saya rasa tidak enak.”

Sebab selalunya kalau dimarahi sedikit pun dia akan menangis teresak-esak ibarat baru saja kehilangan kucing kesayangan.

Tapi, kali ini ia tidak menangis?

‘Eh, kenapa ni?’ saya tertanya-tanya dalam hati. Tidak senang duduk saya dibuatnya bila melihat perangai pelik yaya kali ini.

Malah sebenarnya saya juga menjadi pelik. Sebab selalunya saya yang akan meminta yaya agar jangan menangis atau berhenti menangis. Tapi kali ini saya pula yang berasa tidak gembira, tidak senang duduk apabila yaya tidak menangis.

Entah kenapa, terdetik dalam hati saya ‘macam ada something wrong somewhere’.

Jadi, bila saya nampak yaya masuk ke biliknya sesudah ditegur oleh babah, tidak lama selepas itu saya mengetuk pintu biliknya. Saya buka dan saya masuk. Dan saya lihat yaya sedang berdiri di satu sudut di dalam bilik tersebut, tanpa berbuat apa-apa.

Menangis tidak. Buat apa-apa pun tidak. Hanya diam membantu.

Saya lihat wajahnya. Tiada air mata. Namun riak yang ditunjukkan membuatkan tiba-tiba, ya Allah, hati seorang mama ini rasa ingin menangis. Saya terus mendakapnya sekuat hati. Ia masih diam membisu. Membatu. Saya terus memeluknya, kali ini lebih erat.

Tuan-puan, apa yang terjadi selepas itu saya takkan mampu lupa.

“Yaya tiba-tiba menangis semahu-mahunya. Ia seolah-olah melepaskan segala rasa.”

Kelopak matanya umpama sebuah empangan yang sebelumnya begitu menahan air mata dari jatuh, namun akhirnya empangan itu pecah dan air jatuh melimpah ruah tidak tertahan lagi.

Allahuakbar, kenapa ni sayang? Kenapa ni?

Saya terus memeluknya, dan kali ini tuan-puan, saya membiarkan dan membenarkan yaya menangis.

Menangislah sayang.

Now I know the importance of letting you cry.
So just cry, it’s okay.
I am here.

Allahuakbar, pilunya hati saya. Ia masih terasa sampai ke saat saya menulis kisah ini.

Hati saya pilu sangat, sebab satu saja yang saya terfikir saat itu. Kalaulah saya tidak datang kepadanya, tidak memeluknya, dan tidak membenarkan air mata itu untuk mengalir, apa akan jadi pada yaya?

Itu saja saya fikir, apa akan jadi pada yaya?

Perasaan apakah yang akan terus dirasainya namun tidak dilepaskan sehingga ia membuku, menanah di dalam hati?Ketidakpuasan bagaimanakah yang akan terus menjeruk hatinya di lubuk yang terdalam?

Bagaimanakah besarnya nanti? Adakah masih tercalit rajuk itu malah menjadi kian parah kerana membuku dan bernanah di dalamnya tanpa diubati?

Jika saat ini ia menangis sebegini rupa, seperti tidak mampu untuk berhenti, seperti terlalu berat apa yang ia rasai, namun rasa itu tidak dibenarkan untuk dilepaskan dan diubati, saya tidak dapat bayangkan bagaimana kesannya pada diri yaya.

Alhamdulillah, mujur Allah gerakkan saya untuk segera menemuinya. Untuk memeluknya. Untuk tunjukkan kepadanya ‘I care about you, sayang. Are you okay? Tell me’

“Allahuakbar, saat itu saya belajar betapa pentingnya memahami emosi anak.”

Betapa berharganya air mata yang mereka titiskan, kerana ia sebuah perasaan yang terpendam di dalam hati. Rasa yang jika ianya disekat, ia boleh bernanah dan meninggalkan luka yang dalam.

Ya Allah, apa yang saya buat selama ini? Sudahlah anak sedih, saya pula terus memaksanya agar jangan menangis. Berhenti menangis.

Saya tidak perasan yang bila saya buat sebegitu, kesannya sangat besar.

Sebab, the moment I stop her feeling her emotions, I stop her being a human.

Orang yang ada hati. Orang yang mudah simpati dan empati kepada orang lain. Orang yang hatinya lembut dan mudah tersentuh. Orang yang dalam hati ada taman.

Kalau anak tidak membesar dengan hati mulia ini, sebaliknya berhati keras dan tidak kisah perasaan orang sekeliling, sayalah salah satu penyebabnya. Saat saya tidak kisah perasaannya ketika ia merasa sesuatu.

Sepatutnya saya cuba memahami, apa yang anak sedang rasakan. Kenapa anak rasa seperti itu?

Itulah pelajaran berharga yang Allah didik saya hari itu. Apabila saya di sisi yaya saat ia sebenarnya bergelut dengan perasaan yang mencengkam jiwa, bertanya “Are you okay, sayang? Kenapa ni?”, rupanya itulah bahagia.

Bahagia buat yaya kerana merasakan ibunya prihatin dengan perasaannya. Bahagia buat saya kerana dapat menunjukkan yang saya menyayanginya saat ia benar-benar memerlukan kasih sayang itu.

Bahagia.

Saya belajar melalui peristiwa ini bahawa bahagia bukan dirasai ketika anak tidak menangis, tidak banyak karenah. Tapi ia adalah rasa yang menyelinap dalam seluruh jiwa saat kita berada di sisinya, bertanyakan “Are you okay, sayang?”

Tell me. Let me know.

Tanya anak, apakah perasaan mereka?
What do they have got to say?
What do they have in mind?
What do they feel?

Tanya, itulah kata kuncinya.

Tanya, instead of just paksa anak berhenti menangis, berhenti bergaduh, berhenti bercakap.

Saya semakin memahami ini apabila satu hari terbaca sebuah hadis. Cantik sekali mutiara yang dikongsikan di sebalik apa yang baginda Rasul ajarkan ini:

Hasan atau Jabir bin Abdillah berkata, “Saya shalat zhuhur atau „ ashar bersama Rasulullah saw. Selesai salam beliau bersabda kepada kami, „ Tetaplah ditempat kalian!‟ Kemudian beliau bersabda lagi, „ Bejana yang berisi manisan.‟ Kemudian beliau membagikan manisan tersebut sesendok kepada setiap orang yang hadir. Ketika sampai kepadaku (saat itu aku masih anak-anak), beliau memberiku satu sendok kemudian berkata, „ Apakah kamu ingin tambah?‟ „Ya,‟ jawabku.Beliau menambah satu sendok dan berkata kembali,„ Apakah kamu ingin tambah?‟ „Ya,‟ jawabku. Beliau menambah satu sendok lagi dan itu terus dilakukan beliau hingga sampai pada sahabat yang terakhir.” (H.r.Ibnu Abid Dunya)

Walaupun situasi yang disebutkan dalam hadis di atas adalah berlainan dan bukannya berkenaan anak menangis, tapi melalui hadis ini kita dapat melihat betapa prihatinnya Rasulullah apabila baginda bertanya kepada si anak kecil. Baginda tidak mengarahkan begitu begini, sedangkan jika baginda ingin berbuat demikian pastinya boleh saja.

Tapi Rasulullah bertanya, apakah ia mahu tambah?

Seolahnya, betapa pentingnya untuk mengetahui apakah di pemikiran sang anak kecil. Mahukah lagi, atau sudah cukupkah atau bagaimana?

Bertanya, itulah kuncinya.

Allahuakbar, kalau Rasul seorang insan paling mulia saja bertanya kepada anak kecil, kenapa kita begitu ego mahu sentiasa menetapkan terus begitu begini terhadap anak-anak, tanpa bertanyakan apakah perasaan mereka, apakah yang mereka inginkan.

Inilah yang saya ingin kongsikan.

Bila anak menangis, bila anak merengek, bila nampak sesuatu yang tidak kena pada emosi anak, tanya mereka “what’s wrong, sayang?”
Bertanya bukan untuk memarahi atau supaya mereka berhenti menangis. Tetapi untuk memahami perasaan mereka.

“Kenapa sayang mama? Why are you crying?”

Tell me, I want to know what you feel, what you think.
Because it matters to me. Your feeling matters to me.

Dengarkan cerita mereka. Kerana itu adalah sebuah luahan hati. Dan saat kita bersedia mendengarnya, ia difahami oleh anak sebagai sebuah kasih sayang.

Apabila anak ingin meluahkan, bersyukurlah kerana dari situ kita akan lebih memahami anak dan mengetahui lebih banyak tentang mereka.

Dengarkan lalu katakan kepada mereka dengan penuh kasih sayang, “its okay sayang to feel that way. Don’t worry, you’ll be fine. Everything will be okay”

Saya mengaku, sebenarnya tidak mudah untuk melakukan semua ini apatah lagi sekiranya emosi diri sendiri dalam keadaan sekejap rasa ingin marah, sekejap badan terasa begitu penat.

Tapi inilah cara untuk kita menunjukkan kepada anak bahawa hatinya, apa yang dirasai oleh nya begitu penting bagi kita. Penting untuk kita mengetahui dan memahaminya kerana sebenarnya kita mahu menjaga hati tersebut dan itulah tanda kita amat menyayangi mereka.

Jaga hati anak-anak, bukan supaya mereka menjaga hati kita. Tetapi supaya mereka membesar menjadi manusia yang punya hati.
Lebih penting, kita ingin anak tahu, ‘that the world can be really tough on you, but you know what, don’t you ever worry sayang because you always have me’

You can always share with me whatever bothers you.

Pada akhirnya, semuanya ini akan mempengaruhi ‘belief system’ anak-anak kita. Dengan didikan kita yang mengambil tahu perasaan mereka, semoga mereka membesar dengan satu keyakinan bahawa apapun yang terjadi, mereka tetap akan ada insan-insan yang menyayangi mereka, menyokong mereka, bersedia untuk mendengar segala cerita mereka dan orang itu adalah kita, ibu ayah yang amat menyayangi mereka.

It’s all about love.

Besar ertinya, bukan?

Dan ia bermula dengan perkara kecil – bertanyakan anak. Tanya anak, apakah perasaan mereka?

What they have got to say?
What do they have in mind?
What do they feel?

Tanya dan dengarkan cerita mereka, lalu katakan “it’s okay sayang”
“You will be fine”
“Everything will be okay”

Itulah love parenting. Parenting that is full of love.

Lebih banyak tips tentang bagaimana untuk pasakkan love dalam hati anak, ada saya kongsikan secara mendalam dalam buku terbaru saya ‘Love Parenting’. Untuk bantu pembaca mengeratkan hubungan dengan anak supaya anak tahu yang kita amat menyayanginya walaupun ada masanya kita marah, bebel, busy. Agar apapun yang berlaku, kita dan mereka tetap bonding sampai bila-bila.


“Cepat Je Yusuf Dah Besar. Dari kecik Memang Bijak.” Throwback Video Yusuf Iskandar Beri Sedekah, Raih Pujian  Warganet

Setiap ibu bapa sudah tentu inginkan anak yang cemerlang dunia dan akhirat. Justeru, asuhan baik, sopan santu didik sejak kecil agak cakna dalam diri.

Begitu juga yang diterapkan oleh pelakon dan usahawan, Hanis Zalikha dan suaminya, Hairul Azreen yang turut mendidik anaknya mengenai nilai-nilai kemanusiaan.

Terbaharu menerusi muat naik di Instagram Hairul Azreen, memaparkan video kenangan anak sulungnyya Yusof Iskandar memberi sedekah ketika di Mekah suatu ketika dulu. Malah video ini pernah meraih lebih 1 juta view.

Video kembali viral dngan lebih 400,000 view. Rata-rata warganet memuji sikap pasangan suami isteri ini yang cakna mendidik anaknya.

Malah ada yang mendoakan Yusof menjadi anak yang soleh.

Mekah Memories..
Salam Ramadan from @theyusufiskandar

Dalam pada itu warganet memuji sikap Yusuf yang didik nilai-nilau murni sejak kecil. Antara komen adalah

“Cayang dia. He will be great!! Coz he has great parents😍

“Alhamdulillah tahniah ibu Ayah..didikan utk anak amalkan bersedekah tika d awal Kecik lg.

“Beautifull famili.

“Semoga membesar jd anak yg soleh ya syg. Ya allaahhhh bijak sgt yusuf


Hanis Zalika Tak Dedah Yusuf Dengan Gajet. Sungguh Inspirasi!

Bagusnya tip Hanis ni.


Pilih Berkonvoi Bersama-sama, Satu Keluarga Ini Sentiasa Jadi Perhatian, Hebat!

Memiliki keluarga yang semuanya berkongsi minat yang sama pastinya satu bonus. Bagi Rose Malawati Mohd Ariffin, 46, aktiviti menunggang motosikal berkuasa tinggi bersama suami dan anak-anaknya menjadi satu perkara yang dinantikannya setiap minggu.

Kelibat dia dan suaminya, Syd Ahmad Azimin Syd Jamaluddin, 45 dan dua anak-anaknya, Syd Asyraf Ukail, 22 serta Syd Haziq Uzair, 18 tahun yang turut berkongsi minat yang sama, sentiasa menjadi perhatian setiap kali mereka berkonvoi.

Lebih menarik lagi, tidak hanya sekadar minat malah satu keluarga ini turut menjadi ahli kepada Kelab Grup Famili Modenas Jaguh (FMJ).

Bagi ibu anak dua ini, minatnya mula cenderung selepas suami dan anak-anak mula sukakan aktiviti ini.

“Jujurnya saya bukanlah peminat motor apalagi motor berkuasa tinggi. Suami saya usah cakaplah, sudah semestinya itulah minat dan hobinya sejak dulu.

Malah sejak dulu lagi memang dia selalu bawa anak sulung kami setiap kali ada konvoi ke mana-mana.

Bila dah besar sikit, anak sulung saya, Syd Asyraf Ukail pula mengikut jejak langkahnya. Mungkin sudah terbiasa mengikut ayahnya ke mana-mana.

Berbeza pula dengan anak bongsu saya. Dia mulanya minta dibelikan sebuah basikal untuk menganggotai aktiviti kelasnya, tetapi saya larang kerana risaukan keselamatannya ketika itu.

Pada saya daripada keluarkan duit beli basikal baiklah beli sebuah motorsikal sahaja. Malah saya bagitau dia kalau dia setuju untuk dibelikan motorsikal, saya akan turut serta sekali bawa motor seperti ayah dan abangnya. Tanpa saya sangka dia bersetuju dengan cadangan saya. Itulahpermulaannya.”

Konvoi Di Hari Raya
Sejak itu, wanita yang pernah berkhidmat di sebuah bank selama 24 tahun ini mula memberanikan diri menunggang motorsikal berkuasa tinggi bersama suami dan anak-anaknya.

Destinasi Lukut, Negeri Sembilan dengan jarak sejauh 80km menjadi trip pertama bagi Rose Malawati berkonvoi bersama suami dan anak-anaknya.

Perjalanan selama dua jam setengah itu menjadi kenangan terindah buatnya.

“ Pengalaman pertama kali menyertai konvoi empat beranak adalah satu pengalaman yang indah buat saya. Seronoknya kerana bukan hanya menunggang motor sendiri tetapi lebih seronok lagi bila suami dan anak-anak ada sekali.

Menariknya ketika pertama kali, berdebarnya bukan main lagi. Malah tanpa disangka-sangka ada pula polis buat sekatan jalan raya dan tiba-tiba

enjin saya berhenti. Semuanya sebab panik. Walaupun panik tapi saya rasa seronok. Biasanya suami di hadapan, saya di tengah bersama anak bongsu dan anak sulung di belakang sekali.

Selepas itu kalau hendak ke mana sahaja terutama balik kampung di musim perayaan, motorsikallah menjadi pilihan suami dan anak-anak. Sehingga

kini boleh dikatakan setiap kali balik ke Teluk Intan dan Kuala Kangsar, kami berkonvoi empat beranak sahaja. Saya ikutkan sahaja.

Tidak dinafikan kelibat kami menjadi perhatian apabila berada di atas jalan raya. Mungkin kerana kami sekeluarga. Malah saudara mara sendiri dah tahu dan ternanti-nanti kepulangan kami berkonvoi setiap kali raya.

Tapi yang tak seronoknya, bila berhari raya dengan motor, terpaksalah lupakan bercantik-cantik di hari raya,” ujarnya yang turut berkonvoi ketika menziarah sanak saudara di hari raya.

Pilih Jaguh?
Menurut Encik Syd lagi, jaguh adalah motosikal yang tidak banyak cerewet. Malah kos pembaikannya juga rendah berbanding motorsikal berkuasa tinggi lain.

Selain namanya yang sudah hebat, alat ganti motorsikal ini cukup mudah untuk di dapati di mana-mana kedai di seluruh Malaysia dan ini menjadikan ia bukan satu masalah apabila mengalami kerosakan.

“ Paling penting minyaknya cukup jimat. Selain itu saya rasa jaguh antara motorsikal yang paling mudah untuk di tambah sebarang aksesori lain.

Nampak kena dengan semua aksesori yang ditambah.

“Kami pernah berkonvoi ke Gunung Semanggol, Perak dengan sejauh 330km dan minyak yang digunakan hanyalah RM25 sahaja. Bukahkah ia sangat menjimatkan,” ujarnya lagi sambil menyeru sesiapa yang berminat untuk menganggotai kelab ini.


Setiap Bulan Duit RM9.99 Hilang Sikit-Sikit, Lelaki Ini Pesan Semak Transaksi, Jangan Sampai Duit Lesap!

Jangan buat main bab duit ini. Ada yang anggap remeh nak kena semak transaksi setiap bulan.

Hakikatnya jangan culas untuk berbuat demikian agar tidak ada pihak mengambil kesempatan  ‘mencuri’ duit simpanan kita.

Sebagaimana yang dijelaskan oleh perunding kewangan ini bahawa terdapat ramai yang telah menjadi mangsa apabila duit simpanan hilang secara sikit-sikit.

Ikuti lanjut perkongsian beliau. Moga menjadi iktibar.

Duit hilang sikit-sikit?

1. Semakkan saya dalam penyata bank dapati, ada duit dipotong tiap tiap bulan sebanyak RM9.99

2. Potongan ini dibuat secara konsisten setiap tarikh yang sama dengan judul transaksi Google* FACEBOOK .

3. Semakkan saya dengan bank mendapati, ia dilakukan oleh scammers yang secara rambang ambil no debit kad kita dan buat potongan.

4. Saya sedar selepas ada 4 bulan transaksi yang sama. Saya buat aduan di bank dan mereka kembalikan wang tersebut. Terus kecawangan bank berhampiran.

5. Kad debit saya telah ditukar baru. Sebelum ini pernah jadi pada kad credit saya, alhamdulilah juga saya telah tutup kad yang lama.

6. Rajinlah buat semakkan penyata kad debit dan kredit kita. Teliti setiap potongan berlaku agar tidak mudah tertipu.

Saya pelanggan Maybank, mereka bagi layanan sangat baik dan segera tukar kad baru .

Jika rajin, semak penyata isteri dan ibubapa kita. Banyak yang dia dapat sebenarnya.

Ada transaksi cubaan ambil 200 setiap bulan tapi gagal. (Rujuk foto)

Sumber: Azizul Azli Ahmad


“Dah Besar anak, Manis mukanya. Nak Sama Tinggi Dengan Papa.” Naqiu Sambut Hari Lahir Anak Sulung, Raih Perhatian Ramai!

Sejak muncul juara Gegar Vaganza musim ke-6, nama Naqiu kembali meniti di bibir peminat seni tanah air. Bahkan, tawaran menyanyi diterimanya tidak putus-putus. Terbaru, dia dilihat berkongsi beberapa video menjalani penggambaran berlakon dalam drama.

Wajahnya yang ‘awet muda’walaupun sudah miliki lima orang cahaya mata. Tidak hairanlah apabila ramai yang memuji cara penyanyi ini menjaga penampilan diri memandangkan usianya baru 35 tahun.

Terbaru, Naqiu atau nama sebenarnya Wan Naqiuddin Mohd Najib memuat naik gambar dan video sambutan hari lahir anak sulungnya yang bernama Putri, 9 tahun.

Dalam perkongsian tersebut, Naqiu menitipkan ucapan yang cukup menyentuh hati.
Putri, anak sulung hasil perkongsian hidup Naqiu dan isterinya, Hanisah Zuhari.

Menurut Naqiu, kehadiran anaknya dalam rumah tangga mereka telah mengajarnya erti tanggung jawab seorang bapa.

Dalam masa yang sama, naqiu mengharapkan anaknya itu menjadi anak yang baik selain dapat menjadi contoh serta menjaga adik-beradik yang lain dengan baik.

Sambutan hari lahir anaknya itu dibuat secara sederhana dengan kehadiran mereka sekeluarga. Namun kemeriahan tetap terasa apabila mereka beramai-ramai menyanyikan lagu selamat hari jadi buat Putri.

Meninjau di ruangan komen, rata-rata menitipkan doa dan memberikan ucapan selamat hari lahir kepada Putri. Tak kurang yang memuji Naqiu nampak seperti abang kepada anak-anaknya.


Untung Suami Dapat Isteri Pandai Masak, Malah Cantik Persis Model

Siapa je yang tak kenal YouTuber popular, S.Pavithra yang namanya semakin hari semakin melonjak naik dengan video masakannya tular.

Sejak semalam, viral gambar Youtuber yang berumur 28 tahun itu yang tampil dengan imej yang berbeza persis model hasil dari sentuhan jurusolek Razzi dan busana yang cantik dari pereka fesyen terkenal yang dirakam @pinography.

Transformasi ibu kepada dua orang anak ini bukan sahaja mendapat pujian dari netizen, malah selebriti juga turut teruja dengan kecantikan Pavithra ini.

Pasangan Sugu Pavithra mula menempa nama sehingga digelar ikon masakan apabila memuat naik video-video masakan yang ringkas tetapi enak dalam Bahasa Melayu yang fasih.

Sikap rendah diri pasangan ini menjadikan ramai orang mula mengikuti mereka di laman Youtube dan menambah pengikut dalam masa yang singkat. Tidak hairanlah setiap kali memuat naik video pasti mendapat sambutan ramai sehinggalah ke Perdana Menteri, Tan Sri Muhyiddin Yassin.

Sebelum ini mereka berkongsi berita gembira apabila berpindah ke rumah baru hasil dari pendapatannya memuat naik video di laman Youtube miliknya.


Barah Tiroid Banyak Berlaku Pada Wanita. Ikuti Penjelasan Dr Ni.

Tiroid merupakan kelenjar yang berbentuk rama-rama yang terletak di bahagian hadapan leher yang bertanggungjawab di dalam penghasilan hormon tiroid. Kelenjar tiroid menggunakan zat iodin (sumber yang diperolehi daripada diet pemakanan seperti garam dan makanan laut) dalam menghasilkan hormon tiroid.

Hormon tiroid adalah amat penting dalam mengawal metabolisme dan fungsi tubuh badan manusia seperti tumbesaran dan mengawal metabolisme protein dan lemak dalam badan.

Terdapat 2 jenis hormon tiroid iaitu tiroksin (T4) dan triiodotironin (T3), masing-masing mewakili 99.9% dan 0.1% hormon tiroid. Selepas dirembes keluar dari kelenjar tiroid, jumlah T4 yang banyak akan ditukarkan kepada T3, yang merupakan hormon yang paling aktif daripada segi biologi dalam memberi kesan metabolisme ke atas sel-sel badan.

PENYEBAB

Masalah tiroid boleh diklasifikasikan kepada 2 kumpulan utama iaitu :

1. Masalah yang berpunca daripada fungsi penghasilan hormon tiroid yang tidak normal

a) Hipertiroidisme (kelenjar tiroid terlebih aktif)

Antara penyebab-penyebab utama adalah seperti penyakit Graves, goiter multinodular toksik, nodul tiroid yang menghasilkan hormon tiroid berlebihan dan pengambilan iodin secara berlebihan

b) Hipotiroidisme (kelenjar tiroid kurang aktif)

Antara penyebab-penyebab utama adalah seperti tiroiditis Hashimoto, dan masalah keradangan pada kelenjar tiroid (tiroiditis)

2. Masalah yang berpunca daripada struktur kelenjar tiroid itu sendiri

a) Goiter

Ia bukan sejenis penyakit tetapi merupakan suatu keadaan di mana kelenjar tiroid membengkak

b) Nodul tiroid

Bermaksud terdapat ketulan yang abnormal di dalam kelenjar tiroid dan boleh disebabkan oleh ‘benign cysts’ dan ‘benign tumor’ serta jarang-jarang berlaku iaitu barah tiroid

c) Barah tiroid adalah lebih banyak berlaku di kalangan wanita dewasa jika dibandingkan dengan lelaki ataupun remaja. Terdapat beberapa jenis barah tiroid. Ia bergantung kepada jenis sel barah itu berasal.

GEJALA

Hipertiroidisme merupakan keadaan di mana kelenjar tiroid terlebih aktif dengan menghasilkan hormon tiroid yang berlebihan. Gejala-gejala hipertiroidisme adalah seperti :

1. Tangan menggeletar (tremor)
2. Rasa gementar
3. Degupan jantung yang laju
4. Mudah berpeluh dan panas
5. Susut berat badan
6. Lesu dan cepat berasa letih

Hipotiroidisme merupakan keadaan di mana kelenjar tiroid kurang aktif dengan menghasilkan hormon tiroid yang rendah. Gejala-gejala hipotiroidisme adalah seperti :

1. Lesu
2. Sukar untuk menumpukan perhatian dan tahap pemikiran yang lembab
3. Kulit kering
4. Sembelit
5. Sentiasa berasa sejuk
6. Pendarahan haid yang banyak dan lama bagi wanita

Goiter merupakan pembengkakan pada kelenjar tiroid dan boleh mempunyai gejala-gejala hipertiroidsme, hipotiroidisme ataupun eutiroid (fungsi tiroid yang normal).

Nodul tiroid pula boleh terdapat satu nodul ataupun berbilang. Apabila nodul terlalu besar, ia boleh menekan struktur-struktur berhampiran dan boleh menyebabkan gejala seperti kesukaran bernafas atau suara menjadi kasar.

Barah tiroid terjadi apabila terdapat gejala-gejala seperti ketulan pada kelenjar tiroid, suara menjadi kasar, kesukaran bernafas atau menelan, noda-noda limfa yang membengkak di bahagian leher, batuk atau sakit tekak yang berterusan dan sakit pada leher yang berterusan.

KOMPLIKASI
Hipotiroidisme yang tidak dirawat boleh menyebabkan masalah-masalah berikut :

1. Risiko penyakit jantung kerana kandungan kolesterol yang tidak baik (LDL) akan meningkat.

2. Masalah mental seperti kemurungan dan pemikiran yang lembab.

3. Masalah saraf seperti kebas-kebas dan sakit-sakit di bahagian saraf yang terlibat.

4. Myxedema – merupakan keadaan yang serius dan boleh meragut nyawa di mana pesakit boleh datang dalam keadaan koma.

5. Masalah kemandulan bagi wanita (infertiliti).

6. Masalah perkembangan dan tumbesaran bayi dalam kandungan daripada segi fizikal dan mental.

Hipertiroidisme yang tidak dirawat boleh menyebabkan masalah-masalah berikut :

1. Masalah jantung seperti “atrial fibrillation” dan lemah jantung boleh terjadi akibat degupan jantung yang terlalu laju dan tidak terkawal.

2. Masalah tulang rapuh (osteoporosis) akibat gangguan ke atas metabolisme kalsium di dalam badan.

3. Masalah mata boleh berlaku bagi penyakit Grave di mana bola mata akan terbonjol, merah dan bengkak.

4. “Thyroid storm”- keadaan yang amat serius dan boleh meragut nyawa di mana terdapat gejala-gejala seperti demam panas, denyutan jantung yang laju dan keadaan tidak sedarkan diri.

Goiter yang terlalu besar boleh menyebabkan masalah kesukaran bernafas atau menelan di samping masalah dari segi kecantikan/kosmetik.

Barah tiroid boleh berlaku semula walaupun selepas pembedahan membuang kelenjar tiroid dijalankan, lebih-lebih lagi dalam tempoh 5 tahun selepas pembedahan. Pemeriksaan dari semasa ke semasa perlu dilakukan bagi mengesan barah tiroid daripada berlaku semula. Barah tiroid yang berlaku semula boleh dirawat sepenuhnya.

RAWATAN

Masalah tiroid boleh dirawat menggunakan ubat-ubatan atau pembedahan. Ia bergantung kepada jenis masalah tiroid tersebut.

Bagi masalah hipotiroidisme, hormon tiroid boleh diganti dengan pengambilan pil sintetik hormon tiroid secara oral.

Bagi masalah hipertiroidisme, penghasilan hormon tiroid oleh kelenjar tiroid dapat dikurangkan melalui ubat-ubatan yang diambil secara oral. Bagi mengawal gejala-gejala yang disebabkan oleh hipertiroidisme seperti denyutan jantung yang laju, terdapat ubat-ubatan yang boleh diberi secara oral juga. Jika masalah hipertiroidisme tidak dapat dikawal secara ubat-ubatan, rawatan ablasi radioaktif dapat digunakan untuk mematikan tisu kelenjar tiroid secara selektif.

Rawatan secara pembedahan adalah perlu bagi masalah tiroid yang terdapat kemungkinan merupakan barah tiroid. Pembedahan juga boleh dijadikan sebagai rawatan jika goiter terlalu besar hingga menyebabkan gejala seperti kesukaran bernafas atau kesukaran untuk menelan juga untuk kes nodul tiroid yang menghasilkan hormon tiroid berlebihan yang tidak dapat dikawal dengan ubat-ubatan.

Sumber: Dr Zubaidi Hj Ahmad


Ada Konflik Dengan Mentua, Kena Faham Itu Bukan Orang Lain. Selagi Suami Layan Baik-Baik, Jagalah Rumah Tangga!

Masalah dengan MERTUA

” Akak, saya ada masalah dengan mertua saya. Saya bukan menantu pilihan. Apa saja saya buat semua tak kena dimata dia. Adik ipar yang perempuan pun sama naik membawang tentang saya sampai makin benci mertua pada saya. Suami saya tersepit. Dulu kami duduk dengan mak mertua, tetapi sekarang dah pindah. Lagi la mak mertua rasa saya menghabiskan duit anak dia,”

Serius,

Lebih dari 30 mesej di inbox FB ni mengadu peel mertua. Tetapi aku pilih untuk reply di sini saja ya. Lebih kurang sama saja masalah mertua ni.

Contoh masalah:

1. Mertua suka habiskan duit anak. Anak lelaki sulung perlu bertanggungjawab untuk uruskan keluarga termasuk adik adik yang dah berkahwin.

2. Suami tak menjaga emosi isteri walaupun dimarah dihina keluarga mertua.

3. Mak mertua suka menjaja keburukkan menantu. Pemalas pengotor pe segala pe katanya.

4. Mak mertua suka masuk campur untuk buat decision dalam rumahtangga.

5. Mak mertua tak nampak anak lain kalau ada masalah, semua suami kita saja yang perlu bantu.

Memang berat kalau diuji melibatkan manusia ni. Kalau dengan tunggul kayu senang. Bila melibatkan dengan yang bernyawa ni, memang sabar tu kena paling tinggi, terutama kalau melibatkan keluarga.

Dalam perkahwinan ni,

Satu yang kita kena faham, kita masuk ke dalam keluarga yang lain dari keluarga kita. Cara membesar suami kita ni berbeza dari kita, cara bergaul, cara makan, cara mak ayah dia uruskan anak anak, semua tak sama. Cara basuh tandas pun tak sama. Mak mertua pakai clorox kau pula pakai pencuci jiff contohnya.Tetapi, semua ni kita perlu belajar untuk cuba sesuaikan diri dengan keluarga baru ni.

Aku beri sedikit tips untuk masuk ke keluarga mertua ni. Cubalah InsyaAllah kau baik baik saja.

#1 KAU DAN KELUARGA MERTUA ADALAH 1 KELUARGA.

Sedangkan dalam keluarga kita sendiri pun ada tersalah faham dengan mak,ayah, adik beradik inikan pula keluarga mertua. Orang yang kita tak pernah hidup bersama.

Pertama sekali, kalau ada konflik dengan mertua ni, kau kena faham itu mertua. Bukan orang lain. Itu keluarga sendiri. Jangan sesekali kau keras kepala. Banyak diamkan diri. Sebab kau kena faham, kau tak boleh ubah orang macamana yang kau mahu, tetapi kau boleh ubah cara kau REACT bila situasi tu berlaku.

Tapi, hero dalam cerita ni pastilah SUAMI. Gais, kau sendiri boleh menilai kalau yang problem tu isteri, bebawak la cakap elok elok dengan isteri. Nasihat baik baik. Tetapi kalau bermasalah tu mak sendiri, kau sendiri tahu kan mak kau macamana? Jadi sebagai anak soleh, kau kena taat pada mak selagimana tak melanggar hukum. Kau tak boleh bergaduh dengan mak, tetapi kau boleh cuba fahamkan isteri.

Ganti balik emosi isteri yang remuk tu dengan buat dia happy. Kalau mak ayah banyak masuk campur dalam decision keluarga, kau cakap baik baik dengan mereka, kau dah ada decision dan mintalah mereka hormat keputusan yang kau fikir terbaik.Mak ayah ni cuma nak tengok hidup kau bahagia jer sebenarnya. Tetapi jangan sampai langgar limit pula.

Satu lagi paling penting!

Suami perlu bijak, rasanya kalau kita dah berkeluarga, pastilah keluarga sendiri perlu diutamakan dulu. Jangan pula asyik nak topupkan adik untuk bergayut ,sampai susu anak pun tak boleh beli. Semua harap duit gaji isteri.

#2. KOMUNIKASI DENGAN PASANGAN KENA CANTIK.

Nak bahagia dengan suami sekalipun, kalau mertua dah meninggal la contohnya, komunikasi ni adalah paling penting!

Contohnya, kalau dengan Allah komunikasi tak berapa cantik hidup kau akan tak ketahuan beb.

Sama juga dengan pasangan. Carilah masa yang sesuai untuk luahkan perasaan. Jangan la dia baru je sampai dari office, baru longgarkan tali leher, ( macam dalam drama tu) kau dah mengamuk merempan.

Janganlah waktu dia kat office kau meraban menangis ke wassap ke mak itu mak ini bapak itu bapak ini. Kau bebawak bertenang sekejap. Kau bukan umur 15 tahun. Kau dah matang pun sebenarnya untuk jadi seperti budak budak.

” Sayang, mak suruh ayang kerja. Mak tak rasa kerja dari rumah ni adalah satu kerja. Mak tak rasa pun buat bisnes online ni berduit. Saya sedih la abang,”

Apa pun bercakap la dengan suami dengan nada yang paling lembut dan waktu yang paling sesuai. Elakkan untuk wassap sebab boleh buat salah faham. Elakkan waktu makan nak discuss perkara yang melibatkan emosi ni.

Tetapi, bila pasangan mengadu hal mak ayah, tak suka mak ke tak berkenan cara mak masak singgang ke, tak payah la kau cakap pada mereka semula. Simpan la gaiss! ini bukan cerita rebut mainan anak anak. Ada benda yang kau kena simpan baik baik, ok?

#3 CARI WAKTU UNTUK BERBUAL DENGAN MERTUA

Elakkan sembang topik yang berat. Carilah topik yang kau dan mereka ada titik persefahaman. Macam mak aku, aku suka cerita hal masak. Mak memang pandai masak. Jadi aku cuba belajar macamana nak masak menu mak yang power sangat tu.

Jangan pulak dah tau mak tak suka cerita pasal makcik senah hujung kampung tu, kau pulak cakap pasal tu. Bapak mertua parti politik lain, kau dok sibuk Bosku bosku.

Sambil sembang tu kau picit la kaki dia ke, kau tolong kopek bawang ke. Kau bawak mak pusing pusing bandar ke.

Sesekali, whatsapp mak ayah tanya kabar. Ambil berat tentang mereka. Anggap macam mak ayah sendiri. Kalau kau layan mak ayah sendiri baik, dengan mertua pun begitulah.

#4. JANGAN MASUK CAMPUR

Mertua bermasalah dengan ipar duai atau suami? Kau JANGAN MASUK CAMPUR atau berpihak pada siapa siapa yang mertua tak suka. Berusahalah untuk bersikap natural. Kalau mereka tidak diminta pendapat, ada baiknya anda diam sahaja di depan mereka. Lebih baik kau diam saja kalau kau tak tahu apa apa yang bernas. Elakkan untuk sama sama bermosi.

” Mak, saya faham perasaan mak. Mak sedih sangat sekarang. Mak sabar ya. Pasti ada solution ni mak. Kita doa baik baik,”

#5 UCAPAN UNTUK HARI ISTIMEWA

Bila birthday mertua, bebawak la kau wish ke, atau bust surprise ke. Kalau tak ada budget banyak, masaklah makanan kegemaran mertua. Kadang kadang mereka ni bukan nak sangat hadiah ke apa. cukuplah tanda ingatan dan buat mereka rasa disayangi.

#6 TAK PERLU MENGADU

Ala..ni kesilapan yang biasa kita selalu buat. Termengadu dengan mertua bila suami buat perangai. Kau dengar sini eh, kadang kau mengadu tu, ingat mak mertua nak sebelahkan kau ke? tu anak dia senahhh oii. Bebawak rasional sekejap. Cubalah kau selesaikan sendiri dengan suami.

Mertua pun tak risau kalau kau tak cerita bebukan. Dari darah tinggi stabil dah naik mencanak canak memikirkan masalah kau dan suami.

Kalau dah tak mampu selamatkan rumahtangga, mintalah pendapat dan nasihat mereka dan mak ayah sendiri. Ikutlah sesuai atau tidak. Jangan sesekali asyik salahkan pasangan.Kau yang kena nanti. CARILAH SOLUSI BUKAN ASYIK UNGKIT KESALAHAN.

Ok tu sedikit tip untuk masuk ke keluarga mertua. Tetapi, satu hal yang buat kita sangat down adalah SABAR KITA DAH SAMPAI LIMIT. Aku faham, ujian kita tak sama. Memang wujud sebenarnya keluarga mertua seperti dalam drama tu. Memang zalim, memang jahat nau mertua tu.

Tetapi 1 yang kau kena ingat, semua yang hadir dalam hidup kita ni tak ada satu pun Allah temukan dengan sia sia. Ujian yang Allah beri ni memang nak kita belajar sesuatu. Samaada untuk menguji iman atau tambahakan lagi keimanan kita.

Dalam hidup ni, tak semua benda indah belaka. Kita tak sentiasa dapat pelangi saja. Ada masa dibaling tahi juga. Tapi, setiap ujian ni ada hadiah yang Allah kirimkan sekali. Itu yang kau kena sabar tu.

” Tolonglah, jangan suruh aku bersabar dah. Dah sampai langit ke 7 sabar aku ni,”

Begini,

Rasulallah pun bila menangis mengadu pada Allah apabila diuji, Allah pujuk untuk bersabar. Berbelas kali dalam Al quran Allah pujuk Rasulallah untuk BERSABAR.

Itu Rasulallah yang kekasih Allah. Kau aku ni dah lah hina dina. Masuk syurga pun belum pasti. Kenapa yang taknak bersabar pula.

Allah
Allah
Allah

Kalau mengikut kategori sabar dalam Al quran ni ada 5. Salah satunya Allah mahu kita bersabar dengan MANUSIA.

Macam aku cakap tadi lah, Allah hantar segala manusia pelik dalam hidup kita ni nak tengok bagaimana kita react waktu tu sebenarnya. Sabar kau ditahap mana.

Lihat surah Al Qasas ayat 56 ( 28:56)

“Sesungguhnya engkau (wahai Muhammad) tidak berkuasa memberi hidayah petunjuk kepada sesiapa yang engkau kasihi (supaya ia menerima Islam), tetapi Allah jualah yang berkuasa memberi hidayah petunjuk kepada sesiapa yang dikehendakiNya (menurut undang-undang peraturanNya); dan Dia lah jua yang lebih mengetahui akan orang-orang yang (ada persediaan untuk) mendapat hidayah petunjuk (kepada memeluk Islam),”

Maksudnya kat sini,

Nabi muhammad pun tak mampu beri hidayah pada umatnya. Hati manusia ni, kita tak boleh ubah. Tak ada daya kita nak ubah. Tetapi Allah saja yang boleh buat dia berubah. Rasulallah pun tak boleh takkan kita biasa biasa nak buat bagi boleh pulak?

Perbaiki diri kita, cari kesilapan diri kita. Adakah kita cukup sempurna sampai kita rasa kita tak perlu ubah apa apa? Jangan asyik salahkan orang lain terlebih dahulu.

Sebagai anak, mintalah maaf pada mereka. Kalau memang dieorang tu jahat bawah sikit dari level Firaun sekalipun, kau bersabarlah. Selagimana suami kau layan kau baik baik, suami kau cuba calmkan kau, kau jagalah rumahtangga baik baik.

Memaafkan tu lebih baik untuk hati kita sendiri.

Maafkan la mereka. Bila dah tua tua ni, hormon pun tak berapa cantik, overthinking pula tu, sebab tu mertua ni selalu over. Eh mak ayah kita pun kadang camtu kan. Bebawak bersabar gais.

Akhirnya yang kita mahu hanyalah KETENANGAN dalam hidup. Bila kau maafkan, kau sabar walaupun susah, sabar seperti yang Allah mahukan , pasti Allah beri kau tenang.

Bila mak mertua buat hal, kau pulang la semua masalah kau pada Allah. Minta Allah lembutkan hati.
Esok esok kau fikir jap, mertua macamana yang kau akan jadi?

Sebab tu Allah beri contoh begitu supaya kau jangan ulangi perkara yang sama pada keturunan kau nanti.

Gais, sabarlah ya?

Salam Sayang,

Syahirah Omar.


“Kain Kelipat Pun Boleh, Siap Nyanyi  Tu. Confident Betul. Comel Muka Daddy Sangat.” Gelagat Anak Amyra Rosli Bikin Terhibur!

Gelagat Aqeef Anaqi, anak pasangan Amyra Rosli Dan Amar Baharin ini sentiasa menjadi perhatian ramai. Apatah lagi wajah comelnya membuatkan ramai geram melihatnya.

Anak sulung daripada dua beradik ini bakal memasuki usia 5 tahun pada bulan Oktober nanti, namun telatahnya sering membuatkan ramai terhibur.

Terbaru, Amyra memuatnaik sepotong video gelagat Anaqi ketika berada di rumah.

Dia yang memakai sehelai t-shirt bersama kain pelikat cukup comel. Apa yang membuatkan ramai geli hati adalah apabila dia menyebut dengan cukup yakin sekali bahawa itu adalah kain ‘kelipat’.

Berkali-kali ditanya oleh Amyra kain apakah yang dipakainya, jawapan Anaqi tetap sama kain ‘kelipat’. Bukan itu sahaja, Anaqi siap menyanyi lagu Kain Pelikat lagi namun sebutan kainnya membuatkan ramai kelucuan.

Walaupun berkain pelikat, Namun anak sulung pasangan ini sempat lagi buat aksi stunt ala-ala Spiderman. Mujur tidak terlucut kain pelikatnya, aktif betul anak teruna sorang ni.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Tip Simpan Sayur & Buah Dalam Peti Sejuk,  5 Cara Ini Ibu-ibu Kena Tahu!

Sayur-sayuran antara makanan yang paling cepat bertindak balas dan tidak tahan lama. Biarpun disimpan di dalam peti ais, ada kalanya sayur-sayuran cepat
layu dan tidak tahan lama.

Sama seperti sayur, buah-buahan juga tidak mampu kekal lama apabila disimpan. Sebenarnya ada cara penjagaan agar memastikan kedua makanan ini mampu disimpan lebih lama. Bagaimana? Ikuti tip dan petua yang diberikan ini.

Ketika menyimpan buah-buahan, pastikan ia tidak bertindih di antara satu sama lain. Baik menyimpan di dalam peti ais ataupun di luar, pastinya kesemuanya
tidak bertindih.

Mungkin meletakkannya di dalam bekas besar dan leper adalah pilihan paling sesuai. Elakkan sama sekali bakul kecil dan hanya membuatkan buah cepat lembik.

Limau

Pastikan limau disimpan di dalam tempat menyimpan telur, di dalam peti ais.

Tomato dan Timun

Simpanlah tomato dan timun di dalam suhu bilik sahaja. Namun untuk mengelakkan tomato cepat masak dan lembik, sorokkanlah dari cahaya matahari atau lebihan cahaya kepadanya.

Jambu, Epal dan Pear

Bungkus buah-buahan jenis ini, iaitu yang masih belum masak di dalam kertas bersama buah-buahan yang agak masak. Kemudian simpanlah ia di tempat gelap. Dalam tempoh sehari, buah-buahan ini akan masak.

Kentang

Kentang memang sangat cepat bertindak balas dengan suhu. Elakkan daripada mencampurkan kentang dengan buah atau sayuran jenis lain. Jika kentang sudah
dikupas, rendamkan di dalam air dan simpanlah di dalam peti ais.

Sayuran Herba

Seperti herba seperti daun saderi, daun bawang, daun kesum dan sebagainya, letakkan di dalam bekas berisi air kemudian simpanlah dalam peti sejuk. Pastikan akarnya terkena air. Cara ini buat ia tahan lebih lama daripada tempoh biasa.

Selamat mencuba.


Yusoff Al Qardawi, Genap Setahun. Aliff Syukri Luah Rasa Bila Anak Ramai. Deep!

Jika kasih ibu ke syurga, kasih ayah pula setiap masa. Begitulah kasih sayang seorang ayah kepada anaknya. Bagi usahawan kosmetik dan penyanyi, Datuk Aliff Syukri yang menitipkan ucapan sempena hari lahir anak bongsunya, Yusoff Al Qardawi yang genap berusia setahun tanggal 25/6/2019.

“Happy birthday untuk anak abag @yusoffalqardawi_terlajaklaris yg ke 1 tahun..cptnya masa berlalu. tuptup umur abag 32 tahun… dan makin meningkat umur.. dah ada 5 orang termasuk meena. Impian abag nak ramai anak lagi kalau bomeh abg nak 10org. dulu waktu abag bru kawen umur abag 19 tahun.. skrg umur abag 32 tahun… dah tua dah abg.”

“Abag percaya stiap anak yg dilahirkan di dunia ini adalah rezeki yg diberikan daripada Allah swt…korg setuju x??? sila komen di bawah

Happy birthday untuk anak abag @yusoffalqardawi_terlajaklaris yg ke 1 tahun..cptnya masa berlalu. tuptup umur abag 32 tahun… dan makin meningkat umur.. dah ada 5 orang termasuk meena. Impian abag nak ramai anak lagi kalau bomeh abg nak 10org du.u waktu abag bru kawen umur abag 19 tahun.. skrg umur abag 32 tahun… dah tua dah abg.

Setiap anak itu ada rezeki yang tak jangka.

“Dulu bila ada anak.. abag rasa malu dan abg rasa ank tu mmbebankan dn mmberikan kos tggi..maklum la kos makin meningkat.. susu lagi dan mcm2 .. Tpi sbnarnya bnde tu tk btol.. abag yakin tiap kali anak tu lahir adalah memberi rezeki yg tk jangka dan Allah swt akan memudahkan segalanya..

Hari ini abang happy sangat dan inshaAllah malam ni abang raikan majlis kecil kecilan bersama family abang

Siapa nak abag posting vedio majlis birtdy malam ni?? kalau ramai yg komen “sy nak” malam ni sy posting ok.”

Membesar sebagai anak yang comel

Dalam pada itu, para netizen serta rakan artis memberikan ucapan hari jadi dan memberikan doa semoga menjadi anak yang baik kepada ibu bapa. Untuk rekod, nama Yusoff al-Qardawi diinspirasikan dari nama seorang cendekiawan Islam dari Mesir yang terkenal iaitu Prof. Dr. Syeikh Yusuf Abdullah al-Qaradawi. Pasangan ini menanti selama enam tahun untuk mendapat cahaya mata yang keempat akhirnya menjadi kenyataan. Aliff dan Shahida berkahwin pada Ogos 2007 iaitu selama 11 tahun mereka telah mendirikan rumahtangga dan mereka dikurniakan tiga cahaya mata iaitu Ammar Ahyan, Qadejah El Zahra, dan Ibraheem Adham serta anak angkat iaitu Ameena.

Sumber: Instagram aliffsyukriterlajaklaris


Puan Sri Tiara Jacquelina Bangga Anak Gadisnya Raih Pingat Emas Diperingkat Antarabangsa!

Gembira anak pada pemberian ibu bapanya, gembira ibu bapa pula pada kejayaan anak-anaknya. Begitulah kelazimannya dan tidak hairanlah setiap kali anak-anak memperolehi kejayaan, kita jugalah orang yang paling bahagia dan bangga dengan apa yang mereka perolehi.

Baru-baru ini pelakon dan penerbit, Puan Sri Tiara Jacquelina, 55, berkongsi kegembiraan dengan pencapaian puteri tercintanya, Hani Karmila atau lebih dikenali Mila apabila meraih pingat emas dalam pertandingan seni bela diri, Jujitsu kategori 58 kilogram (kg) di Kejohanan Antarabangsa Terbuka Singapura.

Berkongsi berita gembira menerusi akaun Instagram, Tiara berkata, kejayaan terbabit adalah kali pertama diraih Mila di peringkat antarabangsa.

“Saya berbangga dengan anak perempuan saya, Mila. Dia baru saja memenangi pingat emas antarabangsa pertamanya mewakili Malaysia dalam sukan Jujitsu.

“Kejayaan ini berlangsung di Singapura, dalam kategori tali pinggang biru bawah 58kg. Saya tumpang gembira untuk pasukan Ryu Combat Academy pada perlawanan antarabangsa pertama mereka. Syabas juga buat jurulatih Abang Saef Hud,” tulisnya.

Menurut Tiara sebagaimana memetik Berita Harian Online, kemenangan itu cukup bermakna buat Mila yang terpaksa melalui dugaan menerima rawatan di hospital beberapa kali.

“Kemenangan ini amat bermakna kerana Mila keluar masuk hospital sejak beberapa bulan lalu, tetapi dia masih mengikuti latihan dan berusaha keras. Segala usaha dan penat lelah akhirnya membuahkan hasil hari ini,” tulisnya lagi.

Jujitsu adalah seni mempertahankan diri dari Jepun yang menggunakan senjata pendek atau tanpa senjata dan Malaysia mula menghantar wakil pada acara berkenaan bermula 2019.


Muzik Bukan Sekadar Terapi Tetapi Latih Anak Menjadi Seorang Yang Fokus


Suami Lebih Suka Makan Dirumah, Isteri Bergembiralah. Tu Juga Tanda Penghargaan!

Perkongsian daripada seorang suami dan juga merupakan seorang penceramah, menyentuh tentang apabila isteri  yang rajin memasak dan suami yang suka makan dirumah.

Diharapkan ianya dapat memberi inspirasi untuk kita sebagai isteri agar terus memperbaiki keenakan rasa setiap hidangan yang dimasak untuk keluarga. Jom semak.

Wahai wanita yang bergelar isteri, JIKA suamimu suka makan di rumah, masakanmu dan tidak suka makan makanan kedai atau luar rumah. Bergembiralah..! itu tanda kalian sudah menawan satu bahagian dari hati suami.

JANGAN pula rasa beban, malas, muak, tak gembira nak masak dan asyik nak ajak makan kat luar.. JANGAN BERHENTI MAHIRI MASAKAN..

Suami tak puji & hargai? bukan begitu, suami nak makan kat rumah, mengunyah dan menambah itulah tanda penghargaan sang suami.

Sekali sekala makan di luar untuk family time adalah juga baik..tetapi sekali sekala, better family time dengan masakan ori oleh isteri.

Sumber : Dr. Zaharudin Abd Rahman


Tanam Cili Asyik Tak Jadi Dan Serangan Serangga Perosak, Wanita Ini Kongsi Tiga Petua Supaya Pokok Kekal Subur.

Tanaman cili merupakan antara tanaman yang popular ditanam dihalaman rumah. Biarpun untuk memastikan ia subur dan merimbun agak sukar tetapi ia tidak menjadi halangan kepada mereka yang suka bercucuk tanam.

Mengakui masih baru berjinak-jinak dengan aktiviti ini, wanita ini turut berkongsi tiga tip yang dipraktikkan untuk tanaman cilinya.

Ikuti perkongsiannya.

Salam kenal dari saya buat semua warga BUB First time post gambar di sini. So far lebih banyak jadi silent reader tengok semua pakat tanam pokok mostly menjadi
Nak dijadikan cerita, saya baru berjinak jinak lembutkan tangan tanam pokok start PKP di kampung membawa ke bandar. Dan, pokok² cili ni asalnya ditanam di kampung dan bila dah boleh rentas daerah saya angkut beberapa anak pokok ke bandar.

Mulanya saya tanam semuanya dalam beranda je sebab saya trauma dengan kisah dulu, pokok saya pernah kena curi dengan jiran atas rumah saya (pekerja warga asing) itupon saya tenggek atas beranda. Tapi, lama² semua pokok cili yang asalnya merimbun mula luruh daunnya dan hampir botak disebabkan serangan *BENA*. Hasil tak usah cakaplah kan kalau pokok dah nak botak

Jadi saya pon nekad ubah cara, saya ikot tips abah saya bagi (boleh kata hari² call abah) dan otai² di sini juga group² kebun yang lain, saya trim semua, buang segala yang rosak, tapi tinggalkan sikit daun untuk pokok ni dapatkan makanan cahaya matahari dia untuk terus survive dan kekalkan kelembapan tanah sentiasa. Saya beranikan diri pindah keluarkan dari beranda ke luar rumah. Hari² setiap masa saya pantau saya jeling takot² ada orang nak angkut pokok saya lagi .

Rumah saya memang matahari segan nak bagi panasnya direct tapi so far alhamdulillah saya tengok pokok² saya membesar dengan baik
Sepanjang tempoh survive yang makan masa sebulan lebih, ada 3 JENIS SERANGAN yang saya dapat, saya sertakan dengan cara saya buat.

Petua elak tiga serangga perosak

-BENA (saya spray cuka kayu seminggu sekali je. Tapi baru 2x spray saya stop sebab pokok saya mula berbunga dan saya dapat tahu yang cuka kayu tak boleh sembur pada daun dan bunga menyebabkan bunga yang baru berputik nak jadi buah akan kekuningan dan layu dalam erti kata lain takkan ada harapan nak jadi buah cili. BENA masih ada tapi mula berkurang dan banyak daun baru tumbuh cantik).

-SIPUT (saya kutip je buang dalam longkang. Sebab masih tak berkesempatan nak pergi kedai racun).

-SEMUT (saya benam bawang putih dalam seulas dua dalam setiap pasu. Alhamdulillah semut tak naik dah. Kalau ada pon seekor dua semut ni panjat pokok saya ikot daun yang melekat pada dinding beranda).

Itu saja tips yang saya guna setakat ni. Baja saya campur. Baja buah + baja kopi. Tapi dah sebulan saya biar. Sebab saya taknak pokok saya terlebih baja. Biarlah dia subur saat musim tengkujuh ni dengan sendiri. Musim tengkujuh ni saya tak siram pokok saya sebab hari² hujan lebat.. Saya cuma pastikan tanah sentiasa lembab. Nak tau tanah masih lembab, saya tiru cara abah dengan cucuk satu jari dalam tanah. Anda boleh rasa dan tengok dari keadaan tanah yang bersisa melekat pada jari. Dan kalau kering baru saya siram. Sekian dari saya seorang amateur.

Semoga jadi panduan bersama bagi yang baru nak berjinak-jinak tanam cili dihalaman rumah.


Kesusahan Mengajar Suami Isteri Selalu Kuat. Deep Perkongsian Lelaki Ini.

Apabila bergelar suami isteri pastinya susah senang diharungi bersama. Pembagai cabaran yang mendatang.

Namun saling melengkapi antara satu sama lain menjadi penguat harungi kesusahan bersama.

Ikuti perkongsian ini

Ini kisah semasa puan siti mengandungkan anak pertama kami.

Masa tu, kami tinggal di Kedah. Saya pula tidak ada pekerjaan tetap. Hanya malam menjual burger yang orang beli tak lebih dari empat biji. Isteri pula menjual nasi ayam di gerai berhampiran bilik sewa kami.

Hari minggu pula, saya akan berjalan dan edarkan pamplet yang saya tulis pakai tangan, dan fotostat bagi banyak,

Iklan sewaan pa system, jualan alat muzik nasyid, mengajar nasyid. Dan saya letak di rumah-rumah, kereta atau masjid.

Kandungan isteri semakin besar. Sudah masuk 7 bulan. Isteri setiap hari tanya,

“Nanti anak ni nak lahir di mana?”

“Nanti saya nak pantang macamana?”

“Baju dan kelengkapan bayi? Kita belum beli”

Dan setiap pagi, saya bangun dengan rasa betapa sakitnya kepala memikirkan hal ini. Sakit!

CABARAN

Satu pagi, saya dan isteri bergaduh besar. Masa tu saya tak mampu kawal diri dan mengamuk. Saya biarkan dia menangis. Saya keluar dan lari. Saya lari sampai penat yang amat sangat.

Betapa pahit dan perit rasanya hidup tanpa apa-apa. Tanpa duit. Tanpa kerja. Tanpa arah. Tanpa makna.

Saya duduk di bahu jalan. Orang tegur saya buat tak tahu saja. Saya dah letih!

Rasa menyesal kahwin muda.

Rasa menyesal ambil keputusan untuk hidup berdua.

Rasa menyesal, macam nak kembali bujang semula.

Rasa yang entah apa-apa itu datang menyesakkan jiwa!

Saya pegang handphone, nak telefon mak dan ayah. Saya dah down teruk. Saya kesian dengan isteri. Dia mesti penat dan letih menghadap sikap saya ni.

REZEKI DATANG DIDUGA

Tiba-tiba ada satu panggilan masuk.

“Assalamulaikum”

“Waalaikumusalam. Ya saya?”

“Encik Abu?”

“Ya saya. Ada apa ya?”

“Oh. Saya Amran. Nak tanya. Saya sedang cari pa system untuk program. Boleh Encik Abu sediakan?”

“InsyaAllah boleh. Boleh tahu details program?”

“Boleh. Kita jumpa di lokasi yang akan saya bagi?”

“Baik, boleh”

Saya terima alamat, terus naik bas ke tempat program.

Sampai sahaja, terus berjumpa Encik Amran dan kami ke sebuah lapangan besar. Tempat program yang akan di adakan”

“Saya sebenarnya mencari pa system untuk program ni. Saya terpijak kertas ni. Tu yang nampak ada sewaan ni. Jadi, saya rasa Encik Abu lah tempat rujukan saya macamana pa system yang sesuai. Saya pertama kali buat ni.”

Dan, akhirnya setelah berbincang, setuju harga, saya deal dengan suplier juga, Encik Amran terus setuju dan ajak saya ke bank.

“Saya nak bayar separuh dahulu. Baki, insyaAllah setelah siap semua barang di pasang boleh?”

Terkejut saya.

“Bayar terus ke Encik Amran?”

“Ya. Saya yakin Encik Abu boleh handle. Jom kita ke bank!”

Sewaan untuk semua kelengkapan, hampir RM10,000. Amat besar masa tu. Sangat besar.

Di tangan saya ada tunai RM5,000. Saya terus ke tempat suplier untuk serahkan duit ni.

“Abu, kita bagi komisyen 30% sebab you carikan pelanggan sama kita. Ini duit you. Terima kasih”

Dan, untuk pertama kali saya memegang tunai yang banyak. Syukur ya Allah. Amat syukur. Saya terus bergegas ke rumah. Dalam perjalanan, isteri sms.

“Abang, maafkan saya. Saya nak kita teruskan hidup. InsyaAllah, kita sama-sama kuat menguatkan. Maafkan saya. Saya banyak dosa”

Saya terus berlari dengan rezeki yang Allah bagi.

SUSAH BANYAK PENGAJARAN

Kalian,

Kesusahan banyak mengajar erti kehidupan.

Kesusahan mendekatkan kita dengan Tuhan.

Kesusahan membuatkan hati selalu berkata-kata dan menghidup jiwa yang selalu lemah dan kegelisahan.

Kesusahan juga mengajar suami isteri selalu menguatkan.

Sudah berbelas tahun, erti hidup susah kekal menjadi kenangan.

Kenangan yang mengajar selalu bersyukur, walau masih dalam ujian.

Terima kasih Tuhan.

Kredit: Abu Hurairah Asifa


Ada Sebabnya Ibu Ni Suka Buat Morning Walk Dengan Anak-anak. Jadikan Semangat Untuk Kita Pula Follow!

Jika ditanya, apakah aktiviti menarik anda lakukan bersama anak-anak setiap pagi hujung minggu?

Mungkin tidak ada aktiviti khusus, jadi apa kata kita jadikan inspirasi seperti wanita ini. Lakukan morning walk bersama anak-anak rupanya bukan saja dapat bersenam, malah Ada yang lebih menarik daripada itu.

Hal ini dikongsikan oleh seorang ibu diakaun fbnya. Jom semak

Ramai tanya saya berapa ribu langkah kena buat untuk morning walk. Dulu saya addicted nak dapat dalam 10 000 langkah. Sekarang saya dah tak buat dah. Saya spend my morning walk routine untuk menghargai ciptaan Allah.

Saya pandang langit! Pandang pokok! Pandang manusia lain! Pandang tanah! Pandang bunga! Banding pula dengan ciptaan manusia. Saya biarkan anak anak explore dunia keliling mereka tanpa sempadan. Saya nak mereka perhati dah hargai sekecil kecil ciptaan hingga sebesar besar ciptaan.

Di situ nanti, ada neuron neuron baru tercipta dalam otak, buat otak mereka aktif untuk cari jawapan. Mereka akan gerakkan tubuh badan mereka. Sedut oksigen dengan lebih segar. Terdedah kepada cahaya matahari sumber Vitamin D baik untuk sistem badan manusia. Semua ini sangat saling kait mengait.

Dahulu… Saya seorang kanak kanak yang bebas membesar di kampung, explore dengan cara kita sendiri..terdetik..kasihan juga anak anak di bandar, dikurung dalam rumah, dikepung dengan gadget dan mainan ciptaan manusia, main kejap dah boring…main lama jadi addicted!

Inilah cara saya besarkan anak anak di bandar. Kami alternate masuk keluar taman taman di sekitar KL. Biarkan anak anak explore potensi diri mereka sendiri.

Alhamdulillah..Zafran dah banyak inch loss. Zafrul makin banyak soalan yang menguji tahap intelektual umi dia dan Wana yang semakin kurang tantrumnya.

Setiap pagi weekend anak anak dah addicted untuk morning walk. Akan tanya minggu ini nak ke mana… Alhamduillah..ini cara saya kurangkan ketagihan anak anak mengadap smartphone.

Jika ada tanya berapa ribu langkah jalan… Saya tak ada jawapan. Average kami spend masa untuk explore nature lebih kurang 45 minit ke 2 jam.

Saya percaya, beberapa tahun lagi…morning walk akan jadi budaya orang Melayu. Dah nampak dah movementnya.


Tip Didik Anak Ada ‘Common Sense’ Di Rumah Dengan Cara Mak ‘Malas’. Wanita Ini Kongsikan Kaedahnya.

Anak-anak ibarat kain putih, kita sebagai ibu bapa yang mencorakkannya. Andai betul cara kita, maka betullah perjalanan hidup anak-anak. Kerana itu, dalam mendidik anak-anak perlu mengikut cara yang betul.

Tidak salah jika mahu memanjakan anak, tetapi biar berpada-pada, jangan sampai memijak kepala kita suatu hari nanti. Belajar berdikari dari awal itu penting supaya anak-anak tidak hanya bergantung pada ibu bapa sahaja dalam segala aspek.

5 tip didik anak ada common sense di rumah dengan cara mak ‘malas’.

Hakikatnya mak ‘malas’ bukan malas. Mak ‘malas’ nak bagitahu semua orang ada tanggungjawab. Mak ‘malas’ bukan kuli. Tak ada raja, tak ada permaisuri, tak ada kuli. Ini keluarga kita, tanggungjawab kita. Yang ada pembantu rumah lagi kena hati-hati. Anak kita ada tendency meraja?.

Justeru  wahai ibu-ibu:

#1 Sebelum tidur, mak ‘malas’ tak sediakan barang sekolah anak dia. Dia galak anak dia yang kemas sendiri. Cari sendiri baju, seluar, seluar kecil.

#2 Anak makan. Mak ‘malas’ tak kemas meja makan. Mak ‘malas’ kata, “lepas makan kemas meja, basuh pinggan, itu tanggungjawab”. Budak kecil umur 3 tahun sudah kena selesai sendiri. Mak ‘malas’ cuma touch up kasi elok saja.

#3 Anak main
Mak ‘malas’ tak penat-penat kemas semua. Dia panggil semua datang kemas. Semua kena stop main. Kena kemas. Kadang-kadang mak ‘malas’ memetir juga. Memetir dengan ayat berpengaruhlah, bukan berleter.

#4 Anak mandi. Baju sepah depan tandas, dalam tandas. Mak ‘malas’ tak kutip. Mak ‘malas’ kata, “baju kotor masuk bakul”. Yang kecil umur 3 tahun pun kena buat. Nasiblah dapat mak ‘malas’.

#5 Spring cleaning rumah. Mak ‘malas’ tak buat sendiri-sendiri. Mak ‘malas’ kata, “Anak-anak hari ini spring cleaning, Kakak sapu sampah, mop, abang dengan adik cuci toilet, abi buang sampah, kemas dapur”. Nasiblah dapat mak ‘malas’.

Pesan mak ‘malas’,
Ummu Ilham


Ini Kasih Sayang Sejati. Suami Kanser, Anak Pula OKU, Wanita Usia 60 Tahun Ini Sanggup Jadi Pemandu Demi Keluarga.

Biarpun wanita sering dianggap golongan lemah, namun wanita juga boleh digelar berjiwa besi. Sanggup melakukan pengorbanan demi keluarga. Lebih lagi jika ia melibatkan taraf ekonomi keluarga.

Tolak tepi perasaan malu pada diri bagi memastikan keluarga bahagia dan hidup tidak merempat asalkan keluarganya cukup pakai dan makan minum.

Jika selama ini, sinonim suami akan menjadi ketua keluarga untuk menjana pendapat keluarga, sebaliknya bagi wanita ini.

Menerusi satu perkongsian daripada seorang personaliti televisyen terkenal, Fedtri Yahya, telah mencoretkan kisah seorang pemandu Grab wanita di media sosialnya

Nyata bahawa jiwanya begitu kuat. Bukan calang-calang wanita sanggup melakukan ini semua.

Dirinya sanggup menjadi pemandu Grab pada usia 60 tahun demi menggalas peranan ‘ketua keluarga’ selepas suaminya mengidap kanser. Lebih mencabar, anak pula OKU.

Sungguh inspirasi wanita ini. Kuatnya jiwa mu!

Ini perkongsiannya.

Dalam pada itu, menerusi komen di facebook Fedtri Yahya, seorang kenalan wanitu menyatakan bahawa pemandu Grab itu adalah Puan Misnah.

Semoga keluarga ini dilimpah rezeki

Perkongsian ini telah mengundang sebak di kalangan warganet. Dan mendoa agar dimurahkan rezeki.

Sumber: Instagram Fedtriyahya


Cara Rawat Batu Karang Secara Semula Jadi Guna Tiga Bahan Sahaja. Lelaki Ini Kongsikan Petuanya Dengan Jus Lobak Putih.

Sakit batu karang tidak boleh dibuat main. Hanya yang pernah mengalaminya tahu betapa deritanya apabila penyakit ini menyerang.

Saudara Azrol Saad berkongsi petua dengan menggunakan bahan-bahan semula jadi. Tiga bahan tersebut adalah Lobak putih, madu dan juga gula batu. Semua bahan digunakan bebas dari bahan kimia.

Jom kita baca mana tahu mungkin petua Jus Lobak Putih ini sesuai untuk anda yang bermasalah batu karang. Tak salah untuk kita ikhtiar kan.

JOM PAKAT KONGSI PETUA

Batu Karang….Syukur Ya Allah….Hasil lebih kurang sejam selepas minum lobak putih…..Ya ALLAH jauh kan lah aku dari segala penyakit….saya kongsikan sedikit petua dengan menggunakan jus lobak putih.

Bahan-bahan

-Sebatang Lobak putih
-3 Biji Gula Batu
-2 Sudu Madu
-sedikit air

Cara membuat:
-Bersihkan lobak putih..buang kulit nipis..sekiranya besar boleh di bahagi dua.jika kecil cukup la sebatang..
-Masuk kan dalam pengisar..Campur kan 3 biji Gula batu dan dua Sudu Madu lebah..tambah sedikit air masak untuk sekurangnya mendapat satu cawan jus lobak
-Kisar sehingga semua hancur..Selepas kisar tapis untuk asingkan hampas lobak..
-siap dan boleh terus di minum..di sarankan standby air masak secawan selepas minum jus lobak.

Credit : Azrol Saad


Risau Kepala Botak Akibat Rambut Gugur? Ni Senarai Makanan Yang Boleh Diambil Untuk Mengatasinya!

Rambut gugur boleh berlaku pada rambut di bahagian kulit kepala atau mana-mana bahagian badan anda. Keturunan, perubahan hormon, keadaan perubatan atau masalah kesihatan turut boleh menjadi antara punca rambut gugur.

Walaupun anda akan kehilangan 50-100 helai rambut sehari melalui proses keguguran rambut yang normal, ada kalanya rambut anda gugur lebih daripada biasa disebabkan penambahan usia, masalah kesihatan dan faktor persekitaran.

Makanan Atasi Rambut Gugur

Selain penjagaan rambut yang berkesan, pemakanan anda juga boleh mempengaruhi kesihatan rambut anda. Ketahui jenis makanan atasi rambut gugur yang boleh anda amalkan:

1) Bayam
Bayam adalah sumber zat besi, vitamin A, C dan protein. Kekurangan zat besi adalah penyebab utama rambut gugur dan bayam bukan hanya kaya dengan zat besi, tetapi juga mengandungi sebum yang bertindak sebagai perapi semula jadi untuk rambut.

Jadi ia adalah jenis makanan atasi rambut gugur yang terbaik untuk dicuba.

Ia juga mengandungi asid omega-3, magnesium, kalium, kalsium dan besi. Ini membantu mengekalkan kulit kepala yang sihat dan rambut berkilau.

2) Lobak dan Keledek
Memasukkan lobak dalam diet anda adalah kunci untuk rambut panjang dan berkilau. Diketahui baik untuk mata, lobak mengandungi Vitamin A yang juga meningkatkan pertumbuhan rambut.

Keledek juga mengandungi beta-karoten yang bertukar kepada vitamin A dalam badan kita. Kekurangan vitamin A boleh menyebabkan kulit kering dan gatal.

3) Telur dan Produk Tenusu
Susu, yogurt, keju, telur dan produk tenusu lain mengandungi nutrien penting seperti protein, Vitamin B12, zat besi, zink dan asid lemak Omega.

Produk tenusu juga merupakan sumber biotin (Vitamin B7) yang terkenal untuk mencegah rambut gugur.

4) Oat
Tambah semangkuk besar oat dalam hidangan pagi anda untuk mengucapkan selamat tinggal kepada rambut gugur.

Oat kaya dengan serat, zink, zat besi, asid lemak omega-6 dan asid lemak tak tepu yang merangsang pertumbuhan rambut dan akan menjadikan rambut anda lebih tebal dan sihat.

5) Walnut
Tambah walnut dalam diet anda sebagai makanan atasi rambut gugur. Ia adalah satu-satunya kacang yang diketahui mengandungi biotin, vitamin B (B1, B6 dan B9), Vitamin E, kaya protein dan magnesium, yang semuanya menguatkan kutikula rambut dan menyuburkan kulit kepala.

Ia membantu melindungi sel-sel anda dari kerosakan DNA yang mungkin disebabkan oleh pendedahan kepada cahaya matahari.

6) Lentil
Lentil merupakan kumpulan kekacang yang menyihatkan. Di Malaysia, jenis lentil yang biasa ditemui ialah kacang dal. Ia kaya dengan protein, zat besi, zink, dan biotin.

Selain itu, lentil penuh dengan asid folik yang diperlukan untuk memulihkan kesihatan sel darah merah yang membekalkan kulit dan kulit kepala dengan oksigen yang sangat diperlukan.

7) Daging ayam
Jika anda pengemar makanan berasaskan ayam, ketahuilah ia juga antara jenis makanan atasi rambut gugur.

Daging ayam kaya dengan protein berkualiti tinggi yang menguatkan rambut rapuh dan menghalang rambut terputus. Oleh kerana rambut dan kuku terdiri daripada protein, anda harus mendapatkan sumber protein yang mencukupi dalam diet harian anda.

8) Strawberi
Strawberi mengandungi tahap silika yang tinggi. Silika adalah mineral yang penting untuk kekuatan rambut dan pertumbuhan rambut.

Makanan kaya silika lain termasuk beras, oat, bawang, kubis dan timun.

9) Yogurt
Yogurt penuh dengan Vitamin B5 dan Vitamin D yang dikenali untuk menggalakkan kesihatan folikel rambut. Sebagai alternatif, anda juga boleh menggunakan yogurt untuk membuat topeng rambut sekali-sekala.

10) Makanan yang kaya dengan Vitamin-C
Vitamin C menyokong penyerapan zat besi dalam tubuh kita, kekurangannya boleh mengakibatkan rambut gugur.

Vitamin C juga dikenali dengan sifat antioksidan yang mengurangkan kerosakan yang disebabkan oleh radikal bebas yang boleh membuat rambut anda rapuh dan lemah.

Tambah buah-buahan seperti oren, betik, limau dan kiwi untuk diet anda. Vitamin C juga membantu dalam pengeluaran kolagen yang menguatkan saluran darah yang membekalkan nutrisi kepada rambut.

11) Salmon
Salmon mengandungi asid lemak omega-3 di mana disukai oleh folikel rambut anda. Pengambilan 3.5 auns salmon dua kali seminggu akan menguatkan rambut anda dan membuatkannya bersinar.

12) Biji labu
Keguguran rambut mungkin disebabkan kulit kepala kering. Jadi, periksa kulit kepala anda untuk ketidakstabilannya.

½ cawan biji labu panggang sejuk akan menyelesaikan masalah anda dengan kekayaan zinknya.


Elak Berat Badan Naik Hari Raya, 21 Tip Diet Ni Boleh Ikut.

Apabila meraikan Hari Raya pastinya kita akan menjamu hidangan yang enak.

Namun usah lupa untuk menjaga kesihatan diri agar badan tidak naik mendadak.

Ikuti perkongsian ini untuk kekal sihat.

Ini antara tips penting untuk elak berat badan naik dengan banyak di hari raya.

1. Jangan tak beraya. Setelah sebulan puasa, ini waktu untuk kita raikan bersama keluarga.

2. Okay ja “lepas tangan” 1-2 hari raya & kawal semula dengan lebih baik pada hari raya ke -3.

3. Tak semestinya belasah setiap hari. Sehari dua dah cukup. Lepas tu kawal seperti biasa.

4. Makan hidangan lengkap dulu. Jika mula dengan kuih dan biskut, susah nak berhenti.

5. Amalkan konsep 10:20. 10 hari untuk lebih “berhari raya”, dan 20 hari untuk lebih jaga diet.

6. Contoh, 1-2 hari raya dan 8 kali sabtu ahad. Hari biasa lebih seimbang. Raya kan sebulan.

7. Boleh ja makan biskut raya. Paling penting adalah hadkan dan kawal diri sendiri.

8. Sebiji biskut sekitar 50 kalori. Sehari 10 biji untuk 30 hari atau 30 buah rumah, dah 15000 kalori atau bersamaan 1.94kg berat badan.

9. Ambil tahu nilai kalori makanan kegemaran. Mudah nak kawal portion dan elak berat naik.

10. Makan sikit-sikit setiap jemputan rumah terbuka. Tak perlu makan banyak setiap masa.

11. Jika perlu lama, makan sikit-sikit & berbual. Dapat jaga hati tuan rumah & elak lebih kalori.

12. Kurangkan kuah. Biasanya ia agak lebih berminyak, bergaram dan jadi punca gemuk air.

13. Makan seperti hari biasa. Biasa makan 4-5 kali sehari portion kecil, buat cara yang sama.

14. Bahagi setiap hidangan & jemputan seperti waktu makan biasa dari sarapan hingga dinner.

15. Elak badan jadi sebu dan gemuk air. Punca pakaian mula ketat, sendat, dan nampak berisi.

16. Caranya, kurangkan air manis, kawal karbo (tak senang), elak makanan tinggi garam (pun mencabar) dan cari jalan untuk berpeluh.

17. Mula Puasa Enam. Dapat kawal kalori, slow down nafsu makan & ada ganjaran pahala juga.

18. Mula bersenam seawal mungkin. Sambil bakar lebihan kalori, ia kurangkan gemuk air.

19. Pilih ja senaman mudah. Jalan kaki keliling kampung, skipping atau HIIT pun okay dah.

20. Cuba elak tambah berat badan lebih dari berat yang turun ketika puasa bulan Ramadan.

21. Puasa turun 4 kilo, jika naik berat sekalipun, cuba untuk tak lebih dari 4kg juga di hari raya.

Berat badan akan bertambah di hari raya.

Gabungan tinggi karbohidrat, lemak, water retention, ambil lebih kalori berbanding bulan puasa punca berat naik semula.

Dan ia masih boleh dikawal.

Urus kalori dengan bijak. Elak makanan tak perlu. Kawal nafsu makan dan bersederhana.

Sumber: Mohd Shahfazreen.


‘Kasih Ayah Sepanjang Masa.”Duit Tak Cukup, Peniaga Guna Durian Beli Permainan Idaman Anak, Buat Ramai Sebak!

Kisah seorang peniaga durian ini meruntun jiwa warganet. Gara-gara duit tak cukup untuk membeli permainan idaman anak, peniaga durian ini menukarkan durian jualannya dengan permainan berkenaan.

Setelah mendapat persetujuan penjual permainan itu, hasrat anaknya untuk memiliki permainan itu tercapai.

Ikuti perkongsian meruntun jiwa ini yang melambang kasih ayah sepanjang masa untuk anak-anaknya.

Kisah sebak! Durian pengganti bayar mainan….
Semlm time kami on niaga di Jengka, dtg sorg pakcik dgn anak2 dia. Dia cakap nak beli mainan utk anak tp duit x cukup. Dia niaga durian. Jd dia tanya boleh x tukar dengan durian sbb anak dia dah lama teringin nak main dron.

Kami saling pandang. Last2 aku cakap ok lah pakcik. Janji anak happy. Kira2 semua dekat 200+- jgklah campur dron, kete kontrol dan mainan2 kecik tu sbb anak2 dia 4 org. Alang2 blh tukar pakat beli sorg 1.

Dia blk amik durian. Dtg hntr. Sekali musang king..campur2 dgn D24. Tengok muka anak dia happy masing. Waktu kitorg ajar anak dia main dron, masing2 keliling aku. First time. Sekali sekala aku tenung wajah pakcik tu.

Tersenyum puas dapat beli tuk anak. Mungkin kewangan x cukup tp apa yg ada usaha jugak nak bg anak happy. Jerih payah seorg ayah demi anak2. Tersentuh hati aku. Auto sebak tak payah pasang lagu sedih. Tp hati aku puas dapat jgk bantu pakcik ni happy kan anak2 dia. X dapat duit, dapat musang king pun alhamdulillah.

Moralnya, sayang dan hargailah ayah ibu yang membesarkan kita. Kita tak tahu apa yg telah mereka lalui utk pastikan di mana kita hari ni.🥺

Sumber: FB Harga Rapat Penang

Bacaan lanjut:

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


“Kesian Tengok Budak-Budak Stres, Mak-Mak Penat.” Awal Ashaari Luah Rasa Simpati, Akui Cabaran Buat Pendidik!

Setiap awal tahun, pasti meriah dengan kisah-kisah anak memulakan sesi persekolahan, namun, dek pendamik Covid-19 menyebabkan semuanya tertangguh.

Anak-anak kini terpaksa belajar secara online di rumah. Ini menimbulkan pelbagai reaksi baik kepada pelajar, ibu bapa mahupun guru sendiri.

Ada sahaja pandangan dan luahan dari pelbagai pihak tentang isu ini. Termasuklah juga golongan selebriti. Terbaru, pengacara Awal Ashaari menyuarakan kebimbangan akan keberkesanan pembelajaran menerusi atas talian.

Duduk rumah lama sgt, tudung pun dah tak muat!

Sedih sangat tengok budak budak sekarang, struggling with online classes, see how they try so hard everyday to adapt with the virtual class.

Rasanya dalam 100% yang cikgu ajar, berapa peratus je yang masuk dalam kepala? With all the distractions at home, among classmates.. ada yang terlentang, ada yang meniarap.. ada melompat.. ada yang menyanyi.. ada yang buat stunt..

Obviously cikgu susah nak control them because these kids are not in a real classroom.. it must be really challenging to the teachers too.

Oh lets pray that all this will end soon, so they can go back to school, like normal.

Perkongsian Awal turut dipersetujui oleh selebriti dan juga warganet lain.


Cas Telefon Ketika Tidur Undang Bahaya Seisi Rumah. Baca Pengalaman Ni, Agar Kita Lebih Berhati-hati!

Bila ditanya bilakah waktu yang paling selesa untuk kita cas telefon, tentu ramai antara kita melakukan proses tersebut pada waktu malam. Paling lazim, sebelum tidur kita akan pastikan telefon dicaskan agar keesokan harinya bateri telefon penuh untuk digunakan.

Tapi tahukah anda, cara cas telefon sepanjang malam memang nampak memudahkan kita. Namun semua ini boleh mengundang bahaya bukan hanya pada diri kita sahaja malah terkesan kepada seisi rumah.

Hal ini telah dikongsikan oleh Eja Filzah di akaun fbnya dan semoga info ini dapat memberi manfaat untuk semua agar lebih berhati-hati saat melakukan proses cas telefon.

“Alhamdulillah.. Allah masih beri peluang untuk teruskan hidup.. Selalu terbaca kes kat org lain tapi pagi tadi 4.20pagi tgh diulik mimpi terasa belakang badan panas bila toleh sebelah tgk fon kesayangan dah terbakar dgn tilam sekali terbakar”

Bertindak pantas

Bgn bukak lampu 1rumah berasap cepat ambk air simbah kat air kat tilam.. Nasib baik fon tk meletop .. Just tangan melecur.

Kejadian ini turut dimaklumkan kepada keluarga dan memang reaksi diorg terkejut tpi syukur tkde apa yg serius yg jadi kat sy.

Pengajaran yg boleh diambil sebagai iktibar :
1. Jgn cas phone waktu tgh tidur.. sbb overheat tu yg boleh jadi phone meletop..

2. Jgn letak phone ditempat yg membolehkan phone jadi panas.. mcm sy letak atas tilam.. phone terlampau panas.. haba dri phone tu lagi menyebabkan risiko phone tu meletop tnggi.. nasib sy baik phone tk terus meletop..sbb sy cepat sedar..

Tidak salahkan jenama

Jujur sy katakan, sya tk serik pon nk menggunakan iphone lagi sbb sy rasa nie bkn salah phone.. nie salah diri kita sndri.. kebanyakkan sy baca semua salahlan iphone .. ini bkn salah iphone.. klu nak jadi kat phone lain boleh je kan.. tpi tu laa.. kita kena berjga2.. dan stiap phone tu ada jangka hayat dia.. sy dah menggunakan fon tu 4 tahun.. sy tukar jee battery.. tapi benda nk jadi kan.

sumber : Eja Filzah


“Tahniah Pasangan Cute, Simple Tapi Cantik.” Ernie Zakri & Syamel Selamat Diijabkabulkan!

Pasangan penyanyi popular, Syamel, 28, dan Ernie Zakri, 29, sah bergelar suami isteri dengan sekali lafaz.

Majlis pernikahan pasangan sama cantik sama padan ini berlangsung pada jam 10.30 pagi. Ia diadakan dalam majlis tertutup  di Masjid Puncak Alam dengan mematuhi prosedur operasi standard (SOP) dengan kehadiran 20 orang ahli keluarga.

Dalam majlis itu,  Syamel menyerahkan mas kahwin sebanyak RM300 dan seutas gelang tangan berlian.

Berkongsi detik ketika diijab kabul, Ernie berkata, dia sangat gementar selain sedih apabila tidak dapat mengabadikan detik indah itu bersama keluarga lain disebabkan prosedur operasi standard (SOP) ditetapkan kerajaan akibat penularan Covid-19.

“Perasaan masa nak nikah, sangat gementar. Dalam masa sama, kami sedih sebab kalau boleh nak semua keluarga berada bersama kami. Namun, ketika proses nikah hanya 20 orang dibenarkan berada di masjid. Kalaulah ada arwah nenek dan datuk kami ada bersama, majlis itu mungkin lebih bermakna.

Ditanya mengenai tanggungjawab sebagai isteri sekarang, Ernie berkata, dia belum ada rasa apa-apa lagi kerana ia belum dilalui lagi.

“Insya-Allah doakan semoga segala urusan saya dan Syamel dipermudahkan terutama selepas berkahwin kerana kami ada kerjaya sama. Jadi, pemahaman itu lebih sedikit untuk kami,” katanya.

Sejurus majlis itu, Ernie dan Syamel diraikan pada majlis tertutup yang diadakan di sebuah resort persendirian di Serendah juga secara tertutup membabitkan keluarga kedua belah pihak saja.

Majlis itu dikendalikan perancang perkahwinan The Wedding Herritage (TWH) bertemakan Melayu Klasik.

Kredit: Fedtri Yahya &Harian Metro